AN COIMISIÚN EORPACH An Bhruiséil,10.12.2020 COM(2020) 798 final 2020/0353(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le ceallraí agus ceallraí dramhaíola, lena n‑aisghairtear Treoir 2006/66/CE agus lena leasaítear Rialachán (AE) Uimh. 2019/1020 (Téacs atá ábhartha maidir le LEE) {SEC(2020) 420 final} - {SWD(2020) 334 final} - {SWD(2020) 335 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Is riachtanas straitéiseach é ceallraí a fhorbairt agus a tháirgeadh san Eoraip i gcomhthéacs an aistrithe i dtreo fuinneamh glan. Is cuid lárnach d’earnáil ghluaisteáin na hEorpa an fhorbairt agus an táirgeacht sin freisin. Is é an t‑iompar is cúis le thart ar aon cheathrú d’astaíochtaí gás ceaptha teasa san Aontas Eorpach agus is é is cionsiocair le truailliú aeir sna cathracha. Dá mhéad gluaisteán leictreach atá in úsáid is ea is lú astaíochtaí gás ceaptha teasa agus astaíochtaí díobhálacha eile a bheidh ann de bharr iompar ar bóthar. Meastar go mbeidh méadú mór ar leictriú gluaisteáin paisinéirí, veaineanna, busanna – agus, ar bhonn níos lú, trucail ardáin – san Aontas Eorpach idir 2020 agus 2030. Tá sé sin á thiomáint go príomha le reachtaíocht ón Aontas lena leagtar amach caighdeáin astaíochta CO2 le haghaidh monaróirí feithiclí, agus ina theannta sin le reachtaíocht ón Aontas lena leagtar amach spriocanna íosta na mBallstát le haghaidh soláthar poiblí feithiclí glana. Seirbhísí baile, seirbhísí ar nós stóráil fuinnimh nó téimh, cuir i gcás, déanfar iad sin a leictriú ina dhiaidh, rud eile a bheidh ina chúnamh ó thaobh na hastaíochtaí lena mbaineann a laghdú. De réir meastacháin ón bhFóram Eacnamaíoch Domhanda, is gá an táirgeacht dhomhanda ceallraí a mhéadú faoi fhachtóir 19 ionas go gcuirfear luas leis an aistriú chuig geilleagar ísealcharbóin. Is é is cuspóir leis an tionscnamh seo creat reachtach AE do cheallraí a nuachóiriú. Is cuid lárnach é den Chomhaontú Glas don Eoraip, straitéis nua fáis AE a bhfuil sé d’aidhm aige an tAontas a iompú ina gheilleagar iomaíoch comhaimseartha a bheidh tíosach ar acmhainní: (i) geilleagar nach mbeidh aon ghlanastaíochtaí gás ceaptha teasa ann faoi 2050; (ii) geilleagar ina scarfar fás eacnamaíoch ó úsáid acmhainní; agus (iii) geilleagar nach bhfágfar aon duine ná ionad ar chúl ann. Cuireann sé le gealltanais agus tuarascálacha a ghlac an Coimisiún Eorpach, lena n‑áirítear an plean gníomhaíochta straitéiseach do cheallraí, an plean gníomhaíochta nua do gheilleagar ciorclach, an straitéis nua tionsclaíoch don Eoraip agus an straitéis le haghaidh soghluaisteacht chliste inbhuanaithe, arb é is aidhm léi laghdú 90 % ar astaíochtaí gás ceaptha teasa a bhaineann le cúrsaí iompair a bhaint amach faoi 2050. Anuas ar obair an Choimisiúin, tá ráite ag an gComhairle agus ag an bParlaimint gur cheart dul i mbun gnímh chun tacú leis an aistriú chuig leictrea-shoghluaisteacht, stóráil fuinnimh a bheadh neodrach ó thaobh carbóin de agus luachshlabhra ceallraí inbhuanaithe. Tá fógartha ag an mBanc Eorpach Infheistíochta freisin go bhfuil sé ag súil lena mhaoiniú chun tacú le tionscadail a bhaineann le ceallraí a mhéadú go dtí níos mó ná EUR 1 bhilliún in 2020. Leis an tionscnamh, tugtar aghaidh ar thrí ghrúpa fadhbanna fíor-idirnasctha a bhaineann le ceallraí. ·Baineann an chéad ghrúpa leis an easpa creatdálaí lena gcuirtear dreasachtaí ar fáil chun infheistiú in acmhainneacht táirgeachta le haghaidh ceallraí inbhuanaithe. Baineann na fadhbanna seo le feidhmiú neamhéifeachtúil an mhargaidh aonair agus easpa cothrom iomaíochta de dheasca creataí rialála eisréimneacha laistigh den mhargadh inmheánach. I measc na gcúiseanna atá taobh thiar de sin, tá cur chun feidhme míchothrom na Treorach maidir le Ceallraí agus an easpa faisnéise iontaofa inchomparáide ar fud an Aontais. ·Baineann an dara grúpa fadhbanna le feidhmiú fo-optamach na margaí athchúrsála agus córais lúbiata gan bheith iata a dhóthain, rud a chuireann teorainn leis an méid is féidir leis an Aontas a dhéanamh chun na rioscaí a bhaineann le soláthar amhábhar a mhaolú. Tá roinnt easnamh sa chóras rialála reatha. Áirítear ar na heasnaimh sin easpa rialacha gan iad a bheith soiléir ná comhchuibhithe go leordhóthanach, agus forálacha sa Treoir maidir le Ceallraí nach dtugann forbairtí teicneolaíocha agus margaidh deireanacha san áireamh. Laghdaítear, de dheasca na n‑easnamh sin, an brabús a ghabhann le gníomhaíochtaí athchúrsála agus laghdaítear infheistíocht i dteicneolaíochtaí nua agus in acmhainní breise chun na ceallraí a bheidh ann sa todhchaí a athchúrsáil. ·Baineann an tríú grúpa fadhbanna leis na rioscaí sóisialta agus comhshaoil nach gcumhdaítear le dlí comhshaoil an Aontais i láthair na huaire. Áirítear ar na fadhbanna sin: (i) easpa trédhearcachta maidir le hamhábhair a fhoinsiú; (ii) substaintí guaiseacha; agus (iii) an fhéidearthacht nach bhfuil leas bainte as fós an tionchar a bhíonn ag saolré ceallraí ar an gcomhshaol a fhritháireamh. Clistí margaidh agus clistí faisnéise is cúis leis na saincheisteanna seo. Baineann an dá chliseadh sin le feidhmiú an mhargaidh aonair. Ina theannta sin, is measa fós an scéal é nuair a chuirtear an tríú fadhb san áireamh, is é sin castacht luachshlabhraí ceallraí. Tá trí ní ag gabháil le cuspóirí an togra: 1) feidhmiú an mhargaidh inmheánaigh a neartú (lena n‑áirítear táirgí, próisis, ceallraí dramhaíola agus ábhair athchúrsáilte), trína chinntiú go mbeidh cothroime iomaíochta ann trí thacar rialacha comhchoiteanna; 2) geilleagar ciorclach a chur chun cinn; agus 3) na tionchair chomhshaoil agus shóisialta a laghdú i gcaitheamh na gcéimeanna uile de shaolré ceallraí. Tá na trí chuspóir sin idirnasctha go daingean. •Comhsheasmhacht le forálacha beartais atá sa réimse beartais cheana Ní chumhdaítear leis an gcreat rialála atá ann faoi láthair ach ceallraí a bhfuil a ré caite tríd an Treoir maidir le Ceallraí. Níl aon fhorálacha dlíthiúla san Aontas Eorpach i láthair na huaire lena gcumhdaítear gnéithe eile a bhaineann le céimeanna táirgeachta agus úsáide ceallraí, ar nós feidhmíocht leictriceimiceach agus marthanachta, astaíochtaí gás ceaptha teasa nó foinsiú freagrach. I gcomhréir leis an bprionsabal ‘ceann-isteach-ceann-amach’, ba cheart go gcuirfí an Rialachán beartaithe in ionad na Treorach maidir le Ceallraí. Tá an togra i gcomhréir go huile is go hiomlán le reachtaíocht reatha AE maidir leis an gcomhshaol agus dramhaíl. Comhlánaítear an reachtaíocht seo leis, lena n‑áirítear: Treoir 2000/53/CE ó Pharlaimint na hEorpa agus ón gComhairle an 18 Meán Fómhair 2000 maidir le feithiclí a bhfuil a ré caite; Treoir 2008/98/CE ó Pharlaimint an hEorpa agus ón gComhairle an 19 Samhain 2008 maidir le dramhaíl; Treoir 2012/19/AE ó Pharlaimint na hEorpa agus ón gComhairle an 4 Iúil 2012 maidir le dramhthrealamh leictreach agus leictreonach (DTLL); Treoir 2011/65/AE maidir leis an srian ar shubstaintí guaiseacha a úsáid i dtrealamh leictreach agus leictreonach; Treoir 2010/75/AE ó Pharlaimint na hEorpa agus ón gComhairle an 24 Samhain 2010 maidir le hastaíochtaí tionsclaíocha (cosc agus rialú comhtháite ar thruailliú); agus Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Measúnú, Údarú agus Teorannú Ceimiceán (REACH). Leis an togra seo tugtar ceanglais fhorchéimnitheacha isteach de réir a chéile chun an lorg carbóin a íoslaghdú thar shaolré na gceallraí. Sa chomhthéacs sin, tiocfaidh cur chun cinn ghiniúint in-athnuaite an fhuinnimh go hindíreach as iarrachtaí chun an lorg carbóin sa phróiseas monaraíochta a laghdú.

•Comhsheasmhacht le beartais eile de chuid an Aontais Tá an togra comhsheasmhach le hoibleagáidí idirnáisiúnta AE i réimse an bheartais trádála, go háirithe mar go gcinntítear leis nach ndéantar idirdhealú idir táirgí a tháirgtear san Aontas agus táirgí a allmhairítear. Tagann an togra go hiomlán le prionsabal na nuálaíochta agus leis na gníomhaíochtaí gaolmhara cumasúcháin faoi chistiú taighde agus nuálaíochta AE faoi Fhís 2020. Tá sé mar aidhm ag an togra freisin oibleagáidí faireacháin agus tuairiscithe simplí sruthlínithe a áirithiú agus leis sin, teorainn a chur le hualach riaracháin na mBallstát, i gcomhréir le cur chuige an Aontais maidir le reachtaíocht níos fearr agus leis an tseiceáil oiriúnachta maidir le tuairisciú agus faireachán. 2.BUNÚS DLÍ, COIMHDEACHT AGUS COMHRÉIREACHT •Bunús dlí Tá an togra bunaithe ar Airteagal 114 den Chonradh ar Fheidhmiú an Aontais Eorpaigh (CFAE), airteagal nach mór a úsáid i gcás bearta a bhfuil sé d’aidhm acu feidhmiú an mhargaidh aonair a bhunú nó a chinntiú. bunaíodh an Treoir maidir le Ceallraí 2006/66/CE ar Airteagal 175 de CCE (Airteagal 191 de CFAE anois) agus ar Airteagal 95 de CCE (Airteagal 114 de CFAE anois) le haghaidh na bhforálacha a bhaineann le táirgí a sainaithníodh. Tugtar aghaidh leis an togra seo ar roinnt príomhfhadhbanna a bhaineann leis an margadh aonair. Áirítear orthu sin: (i) éagothrom iomaíochta le haghaidh ceallraí a chuirtear ar an margadh ós rud é go mbíonn na rialacha is infheidhme faoi réir léirmhínithe; (ii) bacainní ar fheidhmiú margaí athchúrsála; (iii) cur chun feidhme míchothrom na Treorach maidir le Ceallraí; (iv) an gá práinneach atá le hinfheistíocht ar mhórscála chun freagairt don mhargadh athraitheach; (v) an gá atá le barainneacht scála; agus (vi) an gá atá ann le creat rialála socair atá comhchuibhithe go hiomlán. San am céanna, tá líon áirithe fadhbanna comhshaoil ann freisin a bhaineann le táirgeacht, úsáid agus bainistiú ceallraí a bhfuil a ré caite. Na fadhbanna comhshaoil nach gcumhdaítear go díreach le acquis comhshaoil AE agus a bhfuil gá le hidirghabháil rialála ina leith dá bharr, is féidir na fadhbanna sin go léir a nascadh le feidhmiú an mhargaidh aonair. Sampla amháin de sin is ea an drochthionchar a bhíonn ag substaintí guaiseacha ar an gcomhshaol, substaintí a fhaightear i gceallraí agus a dhéanann dochar nuair nach ndéantar ceallraí a dhiúscairt i gceart, fadhb is féidir a leigheas má bhailítear agus má athchúrsáiltear ceallraí go cuí. Ar cheann de na cúiseanna go bhfuil na leibhéil bhailithe chomh híseal sin tá an costas nach beag ar chórais bhailithe a bhunú agus níl an margadh aonair ag cur an phrionsabail ‘íoc mar a thruaillítear’ chun feidhme ar bhealach leordhóthanach comhchuibhithe. Tá fadhb freisin le leibhéil fho-optamacha bhailithe ó thaobh brabús gnó de. Tá sin amhlaidh mar go mbíonn an-chuid caipitil ag teastáil le haghaidh teicneolaíochtaí athchúrsála agus, dá bhrí sin, is gá go mbeadh barainneacht scála shuntasach ann, rud nach bhfuil ar fáil i roinnt cásanna ach lasmuigh de mhargaí náisiúnta an Aontais. Fadhb eile is ea gan bheith in ann an tionchar comhshaoil iomlán a bhíonn ag ceallraí a laghdú trí chiorclaíocht an luachshlabhra ceallraí a mhéadú. Arís, is cliseadh sa mhargadh is cionsiocair leis sin go príomha. Níl aon ailíniú ar dhreasachtaí (ná ar fhaisnéis) idir gníomhaithe difriúla ar fud an luachshlabhra. Ina theannta sin; i gcás an mhargaidh le haghaidh ceallraí dara saol feithiclí leictreacha, níl aon chinnteacht dhlíthiúil ann maidir le stádas dramhaíola ceallraí caite ná faisnéis leordhóthanach chun feidhmíocht na gceallraí a thuar. Is é is cuspóir don togra, mar sin, rialacha comhchoiteanna do ghníomhaithe eacnamaíocha sa mhargadh aonair a áirithiú agus chun saobhadh ar an iomaíocht a sheachaint. De bharr na mbeart, beidh tuilleadh comhchuibhithe ar na nithe seo a leanas: (i) ceanglais maidir le táirgí do cheallraí a chuirtear ar mhargadh an Aontais; agus (ii) an leibhéal seirbhísí bainistithe dramhaíola a sholáthraíonn gnólachtaí. Leagfar síos ceanglais leis an togra freisin lena gcinnteofar margadh dea-fheidhmitheach d’amhábhar tánaisteach agus, maidir leis an tionchar a bhíonn ag táirgeacht agus úsáid ceallraí (chomh maith lena gcóireáil, lena n‑áirítear a n‑athchúrsáil, ag deireadh ré ceallra), an tionchar sin ar an gcomhshaol a chosc agus a laghdú san am céanna. Leis sin, cuirfear tionscal ciorclach ceallraí chun cinn ar fud na hEorpa agus seachnófar bloghadh ó chuir chuige náisiúnta a d’fhéadfadh a bheith difriúil. Is saincheisteanna trasearnálacha a théann i bhfeidhm ar roinnt mhaith réimsí beartais iad seo: déanamh agus úsáid ceallraí, an luachshlabhra faoina mbonn agus déileáil le ceallraí a bhfuil a ré caite. Dá bhrí sin, anuas ar chuspóirí an mhargaidh inmheánaigh a bhaint amach leis an togra seo, cuirfear freisin le cuspóirí a bhaineann leis an gcomhshaol, le cúrsaí iompair, le gníomhaíocht ar son na haeráide, le fuinneamh agus le trádáil idirnáisiúnta. Léirítear san anailís ar na bearta atá beartaithe gur mó an tionchar a bheidh ag cuspóirí an mhargaidh inmheánaigh, den chuid is mó, agus go mbeidh an tairbhe chomhshaoil comhlántach. Dá bhrí sin, is iomchuí Airteagal 114 den CFAE a úsáid mar bhunús dlí agus é sin amháin. •Coimhdeacht (maidir le hinniúlacht neamheisiach) Is léir go bhfuil luach breise ag baint le comhcheanglais a shocrú ar leibhéal an Aontais Eorpaigh lena gcumhdaítear saolré ceallraí ó thús deireadh. Tá sé ríthábhachtach a áirithiú go mbeidh monaróirí, allmhaireoirí agus oibreoirí eacnamaíocha i gcoitinne faoi réir ceanglais chomhchuibhithe nach mór iad a chomhlíonadh sna cásanna a leanas; (i) nuair a chuirtear ceallra ar mhargadh an Aontais agus (ii) faisnéis a sholáthar do chustaiméirí ar fud an mhargaidh aonair. Ní mór d’athchúrsálaithe a bheith in ann oibriú freisin i gcomhréir le ceanglais aonfhoirmeacha a mbeidh feidhm acu ar an mbealach céanna maidir leis na gnólachtaí athchúrsála ar fad ar fud an Aontais. Mura mbeadh idirghabháil ann chun rialacha comhchuibhithe a shocrú ar leibhéal an Aontais Eorpaigh, bheadh idirghabháil ann ar an leibhéal náisiúnta, rud a fhágfadh go mbeadh difríocht idir na ceanglais ar na hoibreoirí eacnamaíocha. Tá an-chuid caipitil ag teastáil chun luachshlabhra ceallraí inbhuanaithe a fhorbairt agus bheadh barainneacht scála ag teastáil chun a leithéid a dhéanamh, rud nach féidir le geilleagair náisiúnta a sholáthar. Chun é sin a bhaint amach, beidh gá le margadh aonair dea-fheidhmitheach comhchuibhithe ar fud na mBallstát uile, áit a mbeidh oibreoirí eacnamaíocha an luachshlabhra ceallraí faoi réir na rialacha céanna. Ina theannta sin, tá sé riachtanach rialacha comhchoiteanna a shocrú chun an t‑aistriú chuig geilleagar ciorclach a dhéanamh, rud a chuirfidh le cothú samhlacha gnó, táirgí agus ábhar Eorpach a bheidh nuálach agus inbhuanaithe. Ní féidir leis na Ballstáit na cuspóirí sin a shocrú leo féin: de bharr mhórscála na gníomhaíochta atá ag teastáil, is fearr is féidir é a dhéanamh ar leibhéal an Aontais Eorpaigh. Dá bhrí sin, tá bonn cirt le gníomhaíocht aonfhoirmeach AE agus tá gá leis. •Comhréireacht Ní théann na bearta atá beartaithe thar a bhfuil riachtanach chun an deimhneacht rialaitheach is gá a sholáthar chun infheistíocht ar mhórscála sa gheilleagar ciorclach a spreagadh agus, san am céanna, chun ardleibhéal cosanta ar an tsláinte agus ar an gcomhshaol a chinntiú. Ar an iomlán, is é atá sa rogha beartais atá beartaithe athrú de réir a chéile i gcomparáid leis an gcreat rialála agus institiúideach atá ann faoi láthair (i.e. an Treoir maidir Ceallraí atá i bhfeidhm faoi láthair). Maidir leis na céimeanna níos luaithe sa luachshlabhra nach bhfuil aon reachtaíocht AE lena n‑aghaidh faoi láthair, is le leibhéal na faisnéise agus na mbuncheanglas a bhaineann na hathruithe atá beartaithe, den chuid is mó, do cheallraí atá le cur ar mhargadh an Aontais. I gcás cuid de na roghanna beartais atá beartaithe, fuarthas amach sa mheasúnú tionchair gurbh fearr a dhéanfaí prionsabal na comhréireachta a urramú dá nglacfaí cur chuige céimnithe. Dá bhrí sin, tá méadú de réir a chéile ar uaillmhianta agus ceanglais i líon réimsí san áireamh sa togra. Tá sin amhlaidh, mar shampla, i ndáil le foráil a dhéanamh maidir le ceanglais feidhmíochta agus mharthanachta do cheallraí. Áirítear san fhoráil sin oibleagáidí faisnéise mar chéad chéim; ní éileofar san fhoráil sin go socrófaí teorainnluachanna ábhartha go dtí go mbeidh tuilleadh faisnéise ar fáil. •Rogha ionstraime

Léiríodh i meastóireacht na Treorach maidir le Ceallraí agus san anailís a rinneadh roimh an measúnú tionchair gur fearr a bhaintear comhchuibhiú amach trí bhíthin Rialacháin, agus ní trí bhíthin Treorach, faoi mar a rinneadh cheana nuair a bhí cur chuige níos teoranta ann. Mar thoradh ar bhearta náisiúnta difriúla maidir le bailiú dramhaíola agus aisghabháil dramhaíola tá creat rialála doiléir ann d’oibreoirí agus do tháirgeoirí eacnamaíocha. Na bacainní atá ann faoi láthair i bhfoirm creataí rialála náisiúnta atá difriúil le chéile, ní féidir fáil réidh leo ach amháin trí rialacha níos mionsonraithe agus comhchuibhithe maidir le heagrú próisis bhailithe agus aisghabhála agus na freagrachtaí lena mbaineann a chur ina n‑ionad. Ba cheart rialacha is infheidhme go díreach ar ghnólachtaí a bheith san áireamh sna rialacha mionsonraithe agus comhchuibhithe sin. Socrófar le Rialachán ceanglais dhíreacha ar gach oibreoir, rud lena soláthrófar an deimhneacht dhlíthiúil is gá agus an deis margadh atá comhtháite go hiomlán a fhorfheidhmiú ar fud an Aontais. Cinntítear le Rialachán freisin go gcuirtear oibleagáidí chun feidhme san am céanna agus ar an mbealach céanna sna 27 mBallstát go léir. Leagfar amach roinnt sainorduithe don Choimisiún san ionstraim freisin le bearta cuir chun feidhme a fhorbairt. Leis na bearta cuir chun feidhme sin, ceadófar don Choimisiún an Rialachán a fhorbairt tuilleadh más gá, rud a fhágfaidh gur tráthúla mar a shocrófar rialacha comhchoiteanna. Laghdófar leis an Rialachán freisin éiginnteachtaí faoi amlínte i rith an phróisis trasuí, éiginnteachtaí a bhaineann de ghnáth le Treoir i réimse ina bhfuil am agus deimhneacht dhlíthiúil an-tábhachtach de bharr méaduithe tuartha ar mhéid an mhargaidh agus athruithe i ndinimicí an mhargaidh ar bhonn níos ginearálta. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana I mí Aibreáin 2019, d’fhoilsigh an Coimisiún meastóireacht ar an Treoir maidir le Ceallraí, i gcomhréir le treoirlínte an Choimisiúin maidir le rialáil níos fearr agus sonraíochtaí Airteagal 23 den Treoir maidir le Ceallraí á gcur san áireamh. Tá achoimre de phríomhthátail na meastóireachta in Iarscríbhinn 6 den mheasúnú tionchair agus tá siad le feiceáil arís san anailís (go háirithe sa roinn maidir le fadhbanna). Áirítear sa togra beartais seo bearta lena dtugtar aghaidh ar réimsí arna sainaithint i meastóireacht na Treorach maidir le Ceallraí i gcás ina mbíonn torthaí ilroinnte sa mhargadh aonair ann de dheasca easpa comhchuibhithe nó forálacha nach bhfuil mionsonraithe go leordhóthanach. Cuireann na forálacha sin isteach ar chothrom iomaíochta ós rud é nach dtugtar soiléireacht ná cost-éifeachtúlacht (e.g. eagraíochtaí um fhreagracht táirgeoirí). Tá roinnt beart sa togra freisin lena gcinnteofar go bhfuil an timpeallacht rialála cothrom le dáta agus oiriúnach dá feidhm chun déileáil le teicneolaíochtaí nua, ar nós ceallraí feithiclí leictreacha, rothair leictreacha agus scútair leictreacha, nó an fhéidearthacht a bhaineann leis an dara húsáid a bhaint as ceallraí tionsclaíocha. •Comhairliúcháin leis na páirtithe leasmhara I gcomhréir leis na treoirlínte maidir le rialáil níos fearr, reáchtáladh roinnt gníomhaíochtaí comhairliúcháin. Tugtar tuairisc achomair ar na gníomhaíochtaí comhairliúcháin sin faoi na pointí urchair thíos. ·Mar chuid de thionscnamh rialála maidir le ceanglais inbhuaine do cheallraí a ullmhú, d’eagraigh AS GROW an chéad bhabhta comhairliúcháin idir Meitheamh agus Samhain 2019. Comhairliúchán poiblí oscailte a bhí ann, dá bhfuarthas 180 aighneacht, agus trí chruinniú phoiblí do pháirtithe leasmhara ar thorthaí dhá staidéar indéantachta. ·Tar éis cinneadh polaitiúil go gcuirfí ionstraim dlí amháin in ionad na Treorach maidir le Ceallraí agus go mbeadh na ceanglais inbhuaine do cheallraí in-athluchtaithe, ar a raibh AS GROW ag obair ó bhí lár -2018 ann mar chuid di, rinneadh an dara babhta gníomhaíochtaí comhairliúcháin idir Feabhra agus Bealtaine 2020. Is éard a bhí i gceist leis an dara babhta ná: –agallaimh spriocdhírithe le hionadaithe ón luachshlabhra ceallraí, tomhaltóirí agus comhlachais chomhshaoil; –suirbhé ar ghnólachtaí (monaróirí, bainisteoirí dramhaíola agus athchúrsálaithe); –suirbhé ar ionadaithe ó thionscadail taighde agus nuálaíochta (a maoiníodh faoi na cláir Fís 2020 agus LIFE); –cruinnithe earnálacha leis na páirtithe leasmhara; –cruinniú le Grúpa Saineolaithe na mBallstát. ·Foilsíodh an measúnú ar thionchar tionscanta maidir leis an rialachán atá beartaithe an 28 Bealtaine 2020 agus dúnadh an tréimhse chun aiseolas a chur isteach an 9 Iúil 2020. Fuarthas 103 freagra ar an iomlán, an chuid is mó díobh sin ag tacú le tuairimí a nocht na páirtithe leasmhara ní ba luaithe sa phróiseas (le linn na gcomhairliúchán spriocdhírithe leis na páirtithe leasmhara, mar shampla). Ar an iomlán, léiríodh ag na gníomhaíochtaí comhairliúcháin go bhfuil tuiscint ghinearálta ann i measc an phobail gur gá tionscnamh rialaitheach a thabhairt isteach lena gcumhdófar an luachshlabhra ceallraí ina iomláine ar bhealach comhtháite. D’aithin na páirtithe leasmhara a ghlac páirt sna comhairliúcháin phoiblí ar bhonn ginearálta go bhfuil údar maith le creat rialála nua a chruthú do cheallraí de bharr athruithe teicneolaíocha, eacnamaíocha agus sóisialta. D’aontaigh na páirtithe leasmhara freisin gur cheart comhchuibhiú níos fearr a dhéanamh ar na rialacha atá ann cheana féin agus gur cheart creat AE a bheith ann lena gcumhdófaí saolré iomlán ceallraí. Dhearbhaigh siad gur cheart go mbeadh rialacha comhchoiteanna agus rialacha inbhuaine níos déine do cheallraí, comhpháirteanna, ceallraí dramhaíola agus ceallraí athchúrsáilte sa chreat sin, chun rialacha soiléire comhchoiteanna a bhunú chun feidhmiú an mhargaidh aonair a chinntiú san Aontas Eorpach. Is iad seo a leanas na príomhriachtanais a chuir na hionadaithe ón tionscal in iúl: (i) creat rialála socair lena n‑áirithítear deimhneacht ó thaobh na hinfheistíochta de; (ii) cothrom iomaíochta lena gcumasaítear táirgeadh inbhuanaithe ceallraí; agus (iii) feidhmiú éifeachtach margaí athchúrsála chun méid an amhábhair thánaistigh d’ardcháilíocht atá ar fáil a mhéadú. Ba iad na nithe ba mhó ba chás leis na hionadaithe ón tsochaí shibhialta an gá le foinsiú inbhuanaithe agus prionsabal an gheilleagair chiorclaigh a chur i bhfeidhm ar an luachshlabhra ceallraí. Tá na conclúidí mionsonraithe ó na comhairliúcháin leis na páirtithe leasmhara san áireamh in Iarscríbhinní 2 agus 9 den mheasúnú tionchair.

•Bailiú agus úsáid saineolais Chun tacú leis an anailís ar na roghanna difriúla, bhronn an Coimisiún roinnt conarthaí tacaíochta ar shaineolaithe seachtracha, lena n‑áirítear: ·staidéar chun measúnú a dhéanamh ar indéantacht na mbeart arb é is aidhm leo dul i ngleic le heasnaimh i gcreat an Aontais maidir le ceallraí atá i bhfeidhm faoi láthair; ·staidéar ar thopaicí sonracha (an dara húsáid, srianta, scéimeanna éarlaise agus aisíoca, etc.); ·staidéar ullmhúcháin ar éicidhearthóireacht agus lipéadú maidir le héifeachtúlacht fuinnimh i dtaobh ceallraí leictriceimiceacha in-athluchtaithe a bhfuil stóras inmheánach acu; ·staidéar leantach ar indéantacht ceallraí inbhuanaithe; ·measúnú tionchair ar éicidhearthóireacht agus lipéadú maidir le héifeachtúlacht fuinnimh i dtaobh ceallraí leictriceimiceacha a bhfuil stóras inmheánach acu. D’oibrigh na saineolaithe sin i ndlúthchomhar leis an gCoimisiún i rith chéimeanna difriúla an staidéir. Chomh maith leis na staidéir thacaíochta sin, aithníodh go raibh saineolas breise ar fáil trí thaighde litríochta agus trí na freagraí a fuarthas sna comhairliúcháin leis na páirtithe leasmhara. •Measúnú tionchair Tá an togra bunaithe ar mheasúnú tionchair. Tar éis dul i ngleic le barúlacha an Bhoird um Ghrinnscrúdú Rialála, barúlacha a eisíodh ina thuairim dhiúltach an 24 Meitheamh 2020, fuarthas tuairim dhearfach ón measúnú tionchair an 18 Meán Fómhair 2020, ach bhí roinnt agús léi. Ina thuairim dheiridh, d’iarr an Bord tuilleadh sonraí, faoin mbonnlíne go príomha agus comhdhéanamh na roghanna beartais. Tá 13 bheart sa mheasúnú tionchair chun dul i ngleic leis na fadhbanna a bhaineann leis na nithe seo a leanas: (i) an easpa creatdálaí chun infheistíochtaí a spreagadh in acmhainneacht táirgeachta i ndáil le ceallraí inbhuanaithe; (ii) feidhmiú fo-optamach na margaí athchúrsála; agus (iii) na rioscaí sóisialta agus comhshaoil nach gcumhdaítear le acquis comhshaoil an Aontais i láthair na huaire. Tá na 13 bheart sin bunaithe ar: (i) an anailís ón meastóireacht ar an Treoir maidir le Ceallraí; (ii) na comhairliúcháin phoiblí le haghaidh an tionscnaimh seo; (iii) na staidéir thacaíochta éagsúla; agus (iv) gealltanais pholaitiúla ar nós an Chomhaontaithe Ghlais. Léirítear leo gur gá freagraí a fháil agus luachshlabhra casta á phlé. Laistigh de gach ceann de na 13 bheart beartais leathana, measadh roinnt fobheart freisin. Tá na fobhearta sin, in go leor cásanna, malartach lena chéile (e.g. le haghaidh Bheart 3, is féidir go mbeadh na spriocanna maidir le ceallraí inaistrithe a bhailiú ag 65 % nó ag 75 % ach ní féidir go mbeidís ag an dá ráta). I gcásanna eile, deartar na fobhearta ionas gur féidir leo a bheith carnach agus/nó comhlántach (e.g. le haghaidh Bheart 13, is anuas ar na ceanglais faisnéise a oibríonn pas ceallra do cheallraí tionsclaíocha). Tá anailís chomhréireach ar shonraí na bhfobheart sin ar fad in Iarscríbhinn 9 den mheasúnú tionchair, agus breithniú déanta ar a dtionchar i gcomparáid leis an scéal a fhágáil mar atá. Chun an anailís a éascú, tá na fobhearta roinnte ina gceithre phríomhrogha beartais a chuirtear i gcomparáid leis an scéal a fhágáil mar atá. Leagtar amach na ceithre rogha sin thíos. ·I Rogha 1, sin an scéal a fhágáil mar atá, coinnítear an Treoir maidir le Ceallraí, lena gcumhdaítear ceallraí a bhfuil a ré caite den chuid is mó, gan athrú. Le haghaidh na gcéimeanna níos túisce sa luachshlabhra, níl aon reachtaíocht AE i bhfeidhm faoi láthair agus, mar sin, ní dhéanfar aon athrú orthu. Tá tuilleadh sonraí faoin rogha sin i Roinn 5 ar an mbonnlíne agus in Iarscríbhinn 9. ·I Rogha 2, rogha an mheánleibhéil uaillmhéine, tógtar ar an Treoir maidir le Ceallraí, ach neartaítear agus méadaítear an leibhéal uaillmhéine de réir a chéile. Maidir leis na céimeanna níos luaithe sa luachshlabhra nach bhfuil aon reachtaíocht AE lena n‑aghaidh faoi láthair, is é an t‑athrú atá beartaithe buncheanglais agus ceanglais faisnéise a thabhairt isteach mar choinníoll do cheallraí atá le cur ar mhargadh an Aontais Eorpaigh. ·Tá Rogha 3, an t‑ardleibhéal uaillmhéine, beagán níos suaití, ach tá sé fós laistigh de na teorainneacha den mhéid atá indéanta ar bhonn teicniúil. Cuimsítear leis, mar shampla, teorainnluachanna agus tairseacha a leagan síos a bheidh le comhlíonadh laistigh de sprioc-am socraithe. ·Áirítear i Rogha 4, an rogha maidir le leibhéal uaillmhéine an-ard, bearta a rachadh i bhfad thar an gcreat rialála reatha agus thar na cleachtais ghnó reatha. Léirítear achoimre ar na fobhearta difriúla atá san áireamh sna roghanna beartais i dTábla 1, agus an rogha thosaíochta bunaithe ar an measúnú tionchair aibhsithe i nglas. Is é rogha an Choimisiúin meascán de Rogha 2 agus Rogha 3. Ciallaíonn sé go mbeidh cur chuige cothrom ann leis an meascán a roghnaíodh i dtéarmaí éifeachtachta (na cuspóirí a bhaint amach) agus éifeachtúlachta (éifeachtúlacht costais). Leis an rogha thosaíochta, éascófar freagairt an Aontais ar dhálaí an mhargaidh atá ag athrú go tapa agus tabharfar tacaíocht uaillmhianach dó agus é ag dréim le haistriú go geilleagar ina mbeidh níos lú carbóin, gan an riosca a bheith ann go mbeidh costais iomarcacha nó cur isteach iomarcach ann.

Tábla 1: Rogha na tosaíochta Bearta Rogha 2 – meánleibhéal uaillmhéine Rogha 3 – ardleibhéal uaillmhéine Rogha 4 – leibhéal uaillmhéine an-ard 1. Aicmiú agus sainmhíniú Catagóir nua do cheallraí feithiclí leictreacha Teorainn meáchain 5 kg chun idirdhealú a dhéanamh idir ceallraí inaistrithe agus ceallraí tionsclaíocha Modheolaíocht ríomha nua do rátaí bailithe ceallraí inaistrithe bunaithe ar na ceallraí atá ar fáil lena mbailiú / 2. Dara saol ceallraí tionsclaíocha Ag deireadh a gcéad ré, meastar gur dramhaíl iad ceallraí úsáidte (seachas lena n‑athúsáid). Meastar gur oibríocht cóireála dramhaíola é an t‑athrú cuspóra. Meastar gur táirgí nua iad ceallraí (dara húsáid) a ndearnadh athrú cuspóra orthu a chaithfidh na ceanglais maidir le táirgí a chomhlíonadh tráth a chuirtear ar an margadh iad Ag deireadh a gcéad ré, ní dramhaíl iad ceallraí úsáidte. Meastar gur táirgí nua iad ceallraí (dara húsáid) a ndearnadh athrú cuspóra orthu a chaithfidh na ceanglais maidir le táirgí a chomhlíonadh tráth a chuirtear ar an margadh iad. Ullmhacht éigeantach don dara húsáid 3. An ráta bailithe i gcás ceallraí inaistrithe Sprioc bhailithe 65 % in 2025 Sprioc bhailithe 70 % in 2030 Sprioc bhailithe 75 % in 2025 4. Ráta bailithe i gcás ceallraí gluaisteán agus ceallraí tionsclaíocha Córas tuairiscithe nua le haghaidh ceallraí gluaisteán, ceallraí feithiclí leictreacha agus ceallraí tionsclaíocha An sprioc bhailithe le haghaidh ceallraí a úsáidtear i bhfeithiclí iompair éadroim. Sprioc bhailithe shainráite do cheallraí gluaisteán, ceallraí feithiclí leictreacha agus ceallraí tionsclaíocha 5. Éifeachtúlachtaí athchúrsála agus aisghabháil ábhar Ceallraí ian litiam agus Co, Ni, Li, Cu: Éifeachtúlacht athchúrsála i gcás ceallraí ian litiam: 65 % faoi 2025 Rátaí aisghabhála i gcás Co, Ni, Li, Cu: 90 %, 90 %, 35 % agus 90 % faoi seach in 2025 Ceallraí luaidhe-aigéadacha agus luaidhe: Éifeachtúlacht athchúrsála i gcás ceallraí luaidhe-aigéadacha: 75 % faoi 2025 Aisghabháil ábhar i gcás luaidhe: 90 % in 2025 Ceallraí ian litiam agus Co, Ni, Li, Cu: Éifeachtúlacht athchúrsála i gcás ceallraí ian litiam: 70 % faoi 2030 Rátaí aisghabhála i gcás Co, Ni, Li, Cu: 95 %, 95 %, 70 % agus 95 % faoi seach in 2030 Ceallraí luaidhe-aigéadacha agus luaidhe: Éifeachtúlacht athchúrsála i gcás ceallraí luaidhe-aigéadacha: 80 % faoi 2030 Aisghabháil ábhar i gcás luaidhe: 95 % faoi 2030 / 6. An lorg carbóin i gcás ceallraí tionsclaíocha agus ceallraí feithiclí leictreacha Dearbhú éigeantach maidir le lorg carbóin Aicmí feidhmíochta maidir le lorg carbóin agus uastairseacha carbóin le haghaidh ceallraí mar choinníoll sula gcuirfí ar an margadh iad / 7. Feidhmíocht agus marthanacht ceallraí tionsclaíocha in-athluchtaithe agus ceallraí in-athluchtaithe feithiclí leictreacha Ceanglais faisnéise maidir le feidhmíocht agus marthanacht Íoscheanglais feidhmíochta agus mharthanachta mar choinníoll sula gcuirfí ar an margadh iad / 8. Ceallraí inaistrithe neamh-in-athluchtaithe Paraiméadair theicniúla maidir le feidhmíocht agus marthanacht ceallraí príomhúla inaistrithe Deireadh a chur de réir a chéile le húsáid ceallraí príomhúla inaistrithe le haghaidh úsáid ghinearálta Deireadh iomlán a chur de réir a chéile le húsáid ceallraí príomhúla 9. An t‑ábhar athchúrsáilte i gceallraí tionsclaíocha, ceallraí feithiclí leictreacha agus ceallraí gluaisteán Dearbhú éigeantach maidir le leibhéil an ábhair athchúrsáilte, in 2025 Leibhéil éigeantacha an ábhair athchúrsáilte, in 2030 agus 2035 / 10. Freagracht leathnaithe táirgeora Sonraíochtaí soiléire maidir le hoibleagáidí freagrachta leathnaithe táirgeora i ndáil le ceallraí tionsclaíocha Íoschaighdeáin d’eagraíochtaí um fhreagracht táirgeoirí / / 11. Ceanglais dearaidh do cheallraí inaistrithe Oibleagáid neartaithe maidir le hinbhainteacht Oibleagáid nua maidir le hin-athsholáthraitheacht Ceanglas maidir le hidir-inoibritheacht 12. Faisnéis a sholáthar Bunfhaisnéis a sholáthar (i bhfoirm lipéad, doiciméadachta teicniúla nó faisnéise ar líne) Faisnéis níos sonraí a sholáthar d’úsáideoirí deiridh agus d’oibreoirí eacnamaíocha (a bhfuil rochtain roghnaíoch acu) Córas leictreonach malairte faisnéise do cheallraí agus scéim pasanna a bhunú (i gcás ceallraí tionsclaíocha agus ceallraí feithiclí leictreacha amháin) / 13. Dícheall cuí i leith shlabhra soláthair an amhábhair i gceallraí tionsclaíocha agus ceallraí feithiclí leictreacha Dícheall cuí deonach i leith an tslabhra soláthair Dícheall cuí éigeantach i leith an tslabhra soláthair / Eochair eolais: glas = an rogha thosaíochta; glas éadrom = an rogha thosaíochta go dtí go ndéanfar clásal athbhreithnithe. Is é cuspóir Bheart 1 maidir le haicmiú agus sainmhíniú na forálacha reatha maidir le catagóirí ceallraí a shoiléiriú agus chun iad a thabhairt cothrom le dáta i gcomhréir leis na forbairtí teicneolaíochtaí is déanaí (Rogha 2). Maidir leis na hathruithe riaracháin ar chuid de na forálacha sa Treoir maidir le Ceallraí reatha, chuirfí feabhas ar éifeachtacht roinnt forálacha eile mar gheall orthu, gan aon chostais shuntasacha eacnamaíocha ná ualach suntasach riaracháin a chruthú. Tá ráite ag na páirtithe leasmhara go nglacann siad go huile is go hiomlán leis an mbeart sin. Maidir leis an bhféidearthacht modheolaíocht nua a shocrú do na rátaí bailithe bunaithe ar ábhar a bheith ‘ar fáil lena bhailiú’ (Rogha 3), moltar measúnú a dhéanamh air sin arís trí chlásal athbhreithnithe. I gcás Bheart 2 maidir le ceallraí dara saol tionsclaíocha agus ceallraí dara saol feithiclí leictreacha, bheadh tairbhí eacnamaíocha agus comhshaoil measta le haghaidh Rogha 2 agus 3 coibhéiseach (ag glacadh leis go bhfuil an dul i bhfód ar an margadh mar an gcéanna), agus é á aithint go mbíonn roghanna comhréitigh ann idir fhorbairt ceallraí dara saol a chur chun cinn ar thaobh amháin, agus athchúrsáil ar an taobh eile. Is ísle i bhfad costais riaracháin Rogha 3 – ina ndearbhaítear nár ghá a mheas gur dramhaíl iad ceallraí úsáidte ag deireadh a gcéad ré (ach mheasfaí gur dramhaíl iad dá mbeartódh an sealbhóir an ceallra a dhiúscairt agus sa chás sin amháin) – ná costais riaracháin Rogha 2. Breithníodh gurbh í Rogha 3 an rogha thosaíochta sa mheasúnú tionchair ar an mbonn gurbh í ab fhearr spreagadh a thabhairt margadh a fhorbairt le haghaidh ceallraí dara saol agus thacaigh na páirtithe leasmhara leis an méid sin. Rogha 2 – faoina ndéantar dramhaíl de cheallraí – chruthódh an rogha seo costais bhreise le haghaidh na ceadanna is gá chun déileáil le dramhaíl ghuaiseach, rud a bhí ina chúis mhór imní do na páirtithe leasmhara. D’fhéadfadh sé sin teorainn a chur le forbairt an mhargaidh do cheallraí dara saol mar gheall go mbíonn na costais níos airde. Bhain an Coimisiún de thátal as gurb é an bealach is oiriúnaí ar aghaidh teaglaim a bheith ann idir Rogha 2 agus Rogha 3, teaglaim ina socraítear critéir maidir le deireadh le dramhaíl agus lena n‑áirítear seiceáil ar staid sláinte a mbeadh le comhlíonadh i leith ceallraí sula bhféadfaí iad a chur ar aghaidh le haghaidh athrú cuspóra nó athmhonaraíochta. Is é is aidhm don chur chuige seo a dtugtar tacaíocht dó trí cheanglais maidir le freagracht leathnaithe táirgeora athrú cuspóra agus athmhonaraíocht ceallraí a spreagadh agus a áirithiú go ndéantar cóireáil chuí ar cheallraí dramhaíola i gcomhréir le reachtaíocht dramhaíola an Aontais agus le comhaontuithe idirnáisiúnta. I gcás Bheart 3, maidir le sprioc bhailithe i gcás ceallraí inaistrithe, is í an rogha thosaíochta Rogha 2, rogha a bhfuil sprioc bhailithe 65 % ag gabháil léi in 2025, agus Rogha 3, rogha a bhfuil sprioc 70 % ag gabháil léi in 2030. Meastar go gcosnóidh na roghanna sin thart ar EUR 1.09 agus EUR 1.43 faoi seach agus go maoineofar iad trí shásra na Freagrachta Leathnaithe Táirgeora. Tá dhá chúis leis na spriocanna bailithe a mhéadú go mór i gcomparáid leis an mbonnlíne. Ar an gcéad dul síos, mar go dtagann méadú ar na sochair chomhshaoil ar bhealach neamhlíneach de bharr go bhfuil níos mó ceallraí ian litiam á mbailiú. Agus ar an dara dul síos, mar go léirítear san fhianaise go mbíonn barainneacht scála agus gnóthachain éifeachtúlachta ag baint leo. Mar phrionsabal a nglactar leis go forleathan, glacann páirtithe leasmhara le spriocanna bailithe níos airde chomh fada agus go bhfuil siad réalaíoch agus go bhfuil dóthain ama acu na spriocanna a bhaint amach. Meastar nach fíor sin maidir le Rogha 4, a bhfuil sprioc bhailithe 75 % faoi 2025 ag gabháil léi. An rogha thosaíochta do Bheart 4 is ea Rogha 2, córas tuairiscithe nua do cheallraí gluaisteán agus ceallraí tionsclaíocha. Níltear ag súil le costais shuntasacha eacnamaíocha ná le hualach suntasach riaracháin de bharr an bhirt sin ach bheadh rátaí bailithe níos airde ann mar gheall air. Maidir le Rogha 3, sprioc bhailithe ar leith i gcás ceallraí a úsáidtear i gcóracha iompair éadroma, táthar ag súil le méadú mór sna rátaí bailithe mar gheall uirthi. Mar gheall gur gá an mhodheolaíocht maidir le hábhar atá ‘ar fáil lena bhailiú’ a fhorbairt ar dtús, áfach, moltar athmheasúnú a dhéanamh ar an Rogha sin arís trí chlásal athbhreithnithe. Is iad Rogha 2, lena méadaítear spriocanna i gcás ceallraí luaidhe-aigéadacha agus Rogha 3, lena dtugtar spriocanna nua isteach i gcás ceallraí ian litiam, cóbailt, nicile, litiam agus copair, an rogha thosaíochta do Bheart 5 maidir le héifeachtúlachtaí athchúrsála agus aisghabháil ábhar. I gcás Rogha 2, socraítear spriocanna don bhliain 2025 bunaithe ar a bhfuil indéanta go teicniúil faoi láthair, i gcomparáid le Rogha 3 lena socraítear spriocanna don bhliain 2030 bunaithe ar a mbeidh indéanta go teicniúil sa todhchaí. Mar gheall ar an ardleibhéal éiginnteachta maidir le roinnt athróg, ba dheacair méid thionchar na roghanna sin ar an eacnamaíocht agus ar an gcomhshaol a mheas. Léirítear sna meastacháin shamhaltacha, de réir na toimhde is coimeádaí go fiú, go mbeadh tionchar dearfach aige. I gcás Bheart 6, maidir le lorg carbóin ceallraí feithiclí leictreacha, is í Rogha 2 an rogha thosaíochta, arb é atá ann dearbhú éigeantach, a chomhlánófar, in imeacht ama, le Rogha 3, lena socraítear aicmí feidhmíochta maidir le lorg carbóin agus uasluachanna tairsí mar choinníoll do cheallraí atá le cur ar mhargadh an Aontais. B’éifeachtaí Rogha 3 a thabhairt isteach láithreach ná Rogha 2, ach tá tuilleadh ama ag teastáil chun an creat faisnéise agus modheolaíochta a thabhairt chun críche. Éascófar le Rogha 2, áfach, na bearta a thuartar i Rogha 3 a thabhairt isteach de réir a chéile. Is é is aidhm do bhearta dá leithéid rannchuidiú le cuspóir an Aontais neodracht aeráide a bhaint amach faoi 2050 agus an t‑athrú aeráide a chomhrac, de réir mar a shonraítear sa Phlean Gníomhaíochta nua don Gheilleagar Ciorclach ar mhaithe le hEoraip níos glaine agus níos iomaíche. Tacófar leis an ngníomh tarmligthe lena mbunaítear luachanna na dtairseach carbóin le measúnú tionchair tiomnaithe. I gcás Bheart 7, maidir le feidhmíocht agus marthanacht ceallraí tionsclaíocha in-athluchtaithe agus ceallraí feithiclí leictreacha, is í Rogha 2 an rogha thosaíochta, is é sin ceanglais faisnéise a thabhairt isteach sa ghearrthéarma. Leis sin, chabhrófaí le ríomh agus infhaighteacht saintréithe feidhmíochta agus marthanachta ceallraí a chomhchuibhiú agus chuirfí ar chumas tomhaltóirí agus gnólachtaí cinntí stuama a dhéanamh dá bharr. A luaithe a bheidh an fhaisnéis is gá ar fáil agus a bheidh an obair chaighdeánaithe tugtha chun críche, is féidir íoscheanglais feidhmíochta (Rogha 3) a thabhairt isteach ag céim níos déanaí. Mheas an Coimisiún sa deireadh gurbh éifeachtaí an rogha sin go fadtéarmach chun ceallraí is fearr feidhmíocht a thabhairt isteach sa mhargadh, agus ionas go bhféadfaí dul i dtreo margadh inar lú an tionchar a bheadh ag ceallraí ar an gcomhshaol feasta. I gcás Bheart 8 maidir le ceallraí inaistrithe neamh-in-athluchtaithe, is é Rogha 2 an rogha thosaíochta, rogha lena socraítear paraiméadair feidhmíochta leictriceimicí agus mharthanachta chun úsáid mhí-éifeachtúil acmhainní agus fuinnimh a íoslaghdú. Úsáidfear na paraiméadair sin freisin sna ceanglais lipéadaithe a chumhdaítear le Beart 12 chun feidhmíocht ceallraí a chur in iúl do thomhaltóirí. Maidir le Rogha 3 agus 4 is é an tátal nach bhfuil fianaise leordhóthanach ar fáil faoi láthair chun éifeachtacht nó féidearthacht a léiriú maidir le deireadh i bpáirt nó deireadh iomlán a chur le ceallraí neamh-in-athchúrsáilte de réir a chéile. Tá táirgeoirí agus athchúrsálaithe ceallraí neamh-in-athluchtaithe i gcoinne an dá rogha uaillmhianacha sin. Maidir le Beart 9, is iad Rogha 2, dearbhú éigeantach maidir le hábhar athchúrsáilte a thabhairt isteach, sa ghearrthéarma, agus Rogha 3, spriocanna éigeantacha a shocrú i leith ábhar athchúrsáilte i gcás litiam, cóbailt, nicile agus luaidhe in 2030 agus 2035, an rogha thosaíochta. Tá an dá rogha comhlántach agus chuirfí le soláthar creata dhlíthiúil intuartha leo, creat lena spreagfaí gníomhaithe sa mhargadh infheistíochtaí a dhéanamh i dteicneolaíochtaí athchúrsála, teicneolaíochtaí nach ndéanfaí a fhorbairt dá uireasa mar nach bhfuil siad iomaíoch ó thaobh costais de i gcomparáid le hamhábhar príomhúil a tháirgeadh. I gcás Bheart 10 maidir le freagracht leathnaithe táirgeora agus eagraíochtaí um fhreagracht táirgeoirí, níor moladh aon rogha ard-uaillmhéine ós rud é gurb éard atá i mBeart 10 go príomha na forálacha atá ann faoi láthair faoin Treoir maidir le Ceallraí a mhionchoigeartú. Bheadh cothroime iomaíochta leis an mbeart atá beartaithe do scéimeanna freagrachta leathnaithe táirgeora i ndáil le ceallraí feithiclí leictreacha agus tionsclaíocha a aicmítear mar cheallraí tionsclaíocha faoi láthair agus d’eagraíochtaí um fhreagracht táirgeoirí i ndáil le ceallraí inaistrithe. Meastar go mbeidh costas eacnamaíoch na mbeart sin diomaibhseach agus go ndéanfar an costas céanna a chúiteamh leis na sochair chomhshaoil a bheidh ann de bharr na rátaí bailithe níos airde. I gcás Bheart 11 maidir le ceanglais dearaidh do cheallraí inaistrithe, is é an rogha thosaíochta oibleagáid neartaithe maidir le hinbhainteacht ceallraí (Rogha 2) agus oibleagáid nua maidir le hin-athsholáthraitheacht ceallraí (Rogha 3). Tá na costais eacnamaíocha a ghabhann leis na roghanna sin diomaibhseach, ach rachaidh siad chun tairbhe don chomhshaol agus déanfar acmhainní a shábháil. Déanfar é sin trí cheallraí agus na fearais a mbíonn ceallraí iontu a athúsáid, a dheisiú agus a athchúrsáil. Maidir le Beart 12 ar sholáthar faisnéise iontaofa, is é meascán de Rogha 2 agus Rogha 3 an rogha thosaíochta. Is í Rogha 2, is é sin córas lipéadaithe priontáilte agus ar líne a thabhairt isteach, lena soláthrófaí bunfhaisnéis agus faisnéis níos saincheaptha, an rogha thosaíochta, mar go gcuirfí faisnéis níos fearr ar fáil do thomhaltóirí agus d’úsáideoirí deiridh leis ionas go bhféadfaí dul i dtreo margadh inar lú an tionchar a bheadh ag ceallraí ar an gcomhshaol feasta. Tá glactha le prionsabal Rogha 3, córas leictreonach malairte agus pas ceallra, mar a mhol an Chomhghuaillíocht Ceallraí Dhomhanda, ag roinnt eagraíochtaí domhanda. Beidh costas riaracháin aon uaire ar an gcóras leictreonach malairte á shocrú, ach beidh simpliú riaracháin ann ar deireadh dá bharr agus beidh costais cur chun feidhme níos ísle ann go fadtéarmach. Leis an bpas ceallra, ba cheart ina theannta sin go gcuirfí ar chumas oibreoirí dara saol cinntí eolacha a dhéanamh agus ba cheart go gceadófaí d’athchúrsálaithe a n‑oibríochtaí a phleanáil ar bhealach níos fearr agus a n‑éifeachtúlachtaí athchúrsála a fheabhsú. Maidir le Beart 13 ar dhícheall cuí i leith amhábhair, is í Rogha 3, cur chuige éigeantach, an rogha thosaíochta. Tá comhdhearcadh cuid mhaith i measc páirtithe leasmhara go mbeadh an rogha seo níos éifeachtaí chun aghaidh a thabhairt ar na rioscaí sóisialta agus comhshaoil a bhaineann le heastóscadh amhábhar agus roinnt amhábhar a phróiseáil agus a thrádáil chun críoch monaraíochta ceallraí. Ba cheart an rogha seo a mheas ag féachaint don obair leanúnach ar thogra le haghaidh reachtaíocht trasearnála maidir le rialachas corparáideach inbhuanaithe a bhfuil sé beartaithe ag an gCoimisiún é a chur i láthair in 2021. Tugtar achoimre ar na costais agus na sochair in Iarscríbhinn 3 den Mheasúnú Tionchair, agus go háirithe a gcainníochtú. •Oiriúnacht rialála agus simpliú Tá tionchar diomaibhseach ag na bearta atá beartaithe, ó thaobh an ualaigh riaracháin de.

Baintear leas as féidearthacht an digitithe a mhéad is féidir nuair is féidir sa togra beartais seo chun costais riaracháin a laghdú. Mar shampla, is é a mholtar le Beart 12 malartú faisnéise leictreonach do cheallraí a shocrú ina gcoinneofaí faisnéis faoi gach samhail cheallra inaistrithe agus tionsclaíoch a chuirtear ar an margadh. Faoi Bheart 12, dhéanfaí pas ceallra a tháirgeadh freisin do gach aon cheallra tionsclaíoch agus do gach ceallra feithiclí leictreacha a chuirtear ar an margadh. Beidh costais nach beag ar an gCoimisiún agus ar ghnólachtaí leis an malartú faisnéise agus an córas pasanna a fhorbairt. Soláthrófar d’údaráis na mBallstát agus don Choimisiún, áfach, uirlis chumhachtach chun na hoibleagáidí sa Rialachán atá beartaithe a fhorfheidhmiú, chomh maith le huirlis faisnéise margaidh chun athbhreithniú agus mionchoigeartú a dhéanamh ar na hoibleagáidí sa todhchaí. •Cearta bunúsacha Níl aon iarmhairtí ag gabháil leis an togra maidir le cosaint na gceart bunúsach. 4.IMPLEACHTAÍ BUISÉADACHA Tuigtear leis an togra go n‑úsáidfear foireann agus airgead chun sonraí agus seirbhísí a cheannach. Meastar go gcomhlíonfar cuid de na riachtanais foirne faoi na leithdháiltí atá ann faoi láthair don Choimisiún, don Airmheán Comhpháirteach Taighde agus don Ghníomhaireacht Eorpach Ceimiceán (ECHA). Soláthrófar na hacmhainní foirne is gá sa Choimisiún le baill foirne ón Ard-Stiúrthóireacht a bhfuil bainistíocht an bhirt faoina gcúram cheana agus/nó ar athshannadh a gcúraimí laistigh den Ard-Stiúrthóireacht. Cuirfear leithdháileadh breise foirne leis na fostaithe sin, leithdháileadh a bheidh le deonú don Ard-Stiúrthóireacht atá i mbun bainistíochta faoi chuimsiú an nóis imeachta maidir le leithdháileadh bliantúil agus i bhfianaise na srianta buiséadacha. Tá roinnt airteagal sa togra ina bhfuil mionsonraí ar shreafaí oibre eile a mbeidh gá lena ndéanamh chun an rialachán a chomhlánú agus a mbeadh gá iad a ghlacadh trí ghníomhartha cur chun feidhme/tarmligthe i dtréimhse ama idir 3–8 mbliana. Cumhdófar leo sin: comhlíonadh na gceanglas inbhuaine a fhíorú; an córas seiceála comhréireachta; agus bainistiú dramhaíola; faisnéis; agus lipéadú. Tugtar liosta mionsonraithe thíos de na gníomhaíochtaí sin atá pleanáilte: ·obair chaighdeánaithe a leanúint in CEN/CENELEC; ·sonraíochtaí comhchoiteanna a fhorbairt maidir le: (i) feidhmíocht agus marthanacht ceallraí inaistrithe neamh-in-athluchtaithe; (ii) feidhmíocht agus marthanacht ceallraí inaistrithe neamh-in-athluchtaithe; agus (iii) sábháilteacht chórais stórála na gceallraí suite. ·tacú le rialacha ríomha comhchuibhithe a fhorbairt maidir leis an méid a leanas: (i) an dearbhú maidir le lorg carbóin (lena n‑áirítear an t‑athbhreithniú ar na rialacha catagóire do cheallraí de réir an loirg chomhshaoil táirge (PEFCR) le haghaidh ceallraí feithiclí leictreacha agus ceallraí tionsclaíocha in-athluchtaithe); agus (ii) ríomh na n‑aicmí feidhmíochta maidir le lorg carbóin le haghaidh ceallraí feithiclí leictreacha agus ceallraí tionsclaíocha in-athluchtaithe; ·tacú le rialacha ríomha comhchuibhithe a fhorbairt chun: (i) ábhar athchúrsáilte i gceallraí feithiclí leictreacha agus i gceallraí tionsclaíocha in-athluchtaithe; (ii) éifeachtúlachtaí athchúrsála, (iii) ábhair aisghabháilte agus (iv) aicmiú dramhaíola; ·treoir maidir le hinbhainteacht agus in-athsholáthraitheacht ceallraí inaistrithe a tharraingt suas; ·córas malartaithe faisnéise leictreonach a chur ar bun le haghaidh faisnéis a chur isteach, faisnéis a bhaineann le ceallraí feithiclí leictreacha agus ceallraí tionsclaíocha in-athluchtaithe; ·na critéir a bhaineann le soláthar poiblí glas maidir le ceallraí a fhorbairt; ·an liosta dramhaíola a leasú sa Chinneadh ón gCoimisiún 2000/532/CE; ·measúnú riosca a dhéanamh ar shubstaintí a úsáidtear i gceallraí agus an riosca sin a bhainistiú; ·na hoibleagáidí tuairiscithe a leasú. Beidh ról lárnach ag an Airmheán Comhpháirteach Taighde i dtacú leis an gCoimisiún le roinnt den obair theicniúil a bheidh de dhíth. Le thart ar EUR 6.2 milliún ar an iomlán, maoineofar na staidéir riachtanacha agus comhaontú riaracháin leis an Airmheán Comhpháirteach Taighde chun tacú leis an gCoimisiún le roinnt sruthanna oibre a leagtar amach sna pointí urchair thíos. ·Sonraíochtaí comhchoiteanna a fhorbairt maidir le: (i) feidhmíocht agus marthanacht ceallraí inaistrithe neamh-in-athluchtaithe; (ii) feidhmíocht agus marthanacht le haghaidh ceallraí tionsclaíocha in-athluchtaithe agus ceallraí feithiclí leictreacha agus (iii) sábháilteacht le haghaidh córais stórála fuinnimh i gceallraí suite. ·Rialacha comhchuibhithe a tharraingt suas maidir leis na nithe seo a leanas: (i) bailiú ar leithligh ceallraí inaistrithe; (ii) dearbhuithe a dhéanamh i leith loirg carbóin; (iii) an lorg carbóin, an t‑ábhar athchúrsáilte agus éifeachtúlachtaí athchúrsála a ríomh agus (iv) aicmí feidhmíochta lorg carbóin ceallraí feithiclí agus ceallraí tionsclaíocha in-athluchtaithe a ríomh. ·Na critéir a bhaineann le soláthar poiblí glas a anailísiú (lena n‑áirítear comhairliúchán leis na páirtithe leasmhara soláthair phoiblí agus seiceálacha dleathacha ar na rialacha atá beartaithe maidir le soláthar poiblí).

·An treoir maidir le hinbhainteacht agus in-athsholáthraitheacht ceallraí inaistrithe a thacú; ·Forbairt leasuithe sprioctha ar iontrálacha an Liosta Dramhaíola Eorpaigh atá ábhartha do cheallraí a thacú; ·Deireadh le ceallraí inaistrithe neamh-in-athluchtaithe úsáide ginearálta de réir a chéile a thacú; ·Na ceanglais maidir le lipéadú a thacú; ·Na critéir maidir le soláthar poiblí glas a fhorbairt. Tacóidh ECHA leis an gCoimisiún freisin chun substaintí ceallraí agus na srianta rialála atá orthu a bhainistiú mar chuid de na gníomhaíochtaí REACH atá ann cheana féin. Chuige sin, beidh gá le beirt foirne gníomhaireachta sealadacha nua ar bhonn coibhéiseach lánaimseartha (FTE) (AD 5-7) ag ECHA (rud a chosnóidh EUR 144 000 ar an meán in aghaidh na bliana go ceann 7 mbliana agus ina dhiaidh sin). Ina theannta sin, beidh gníomhaire amháin ar chonradh FTE (CA FG III, ar meánchostas EUR 69 000 in aghaidh na bliana ar feadh 3 bliana) riachtanach chun an bonn eolais a mhéadú, rud lena n‑éascófar leagan tosaíochtaí eolach agus plean oibre. Ba cheart an plean oibre sin a bhunú ar staidéar chun an t‑eolas reatha atá ag ECHA a thógáil maidir leis an gcaoi a ndéanann an tionscal ceallraí bainistiú ar a cheimiceáin ghuaiseacha chun substaintí ábhartha a shainaithint le haghaidh bainistíocht riosca rialála sa todhchaí. Meastar go gcosnóidh an staidéar EUR 400 000 (ar feadh 3 bliana) chun cuid de na riachtanais taighde a sheachfhoinsiú. Measann AS GROW go gcosnóidh sé thart ar EUR 10 milliún an córas leictreonach malairte atá beartaithe do cheallraí a fhorbairt. Déanfar measúnú i staidéar indéantachta a sheolfar in 2021 freisin ar an struchtúr is fearr don chóras leictreonach malairte atá beartaithe agus ar na seirbhísí ba cheart a sholáthar leis. Is é an Coimisiún Eorpach a bheidh freagrach as an rialachán a chaibidliú, as a chur chun feidhme go ginearálta, agus as glacadh gach gnímh cur chun feidhme/tarmligthe a bheartaítear leis an rialachán. Leis sin a dhéanamh, beidh gá leanúint de na nithe seo a leanas: (i) an obair a dhéantar san Airmheán Comhpháirteach Taighde agus in ECHA; agus (ii) na gnáthphróisis chinnteoireachta lena n‑áirítear comhairliúchán leis na páirtithe leasmhara agus nósanna imeachta coiste. Tá na samhlacha airgeadais reatha bunaithe ar 2 phost FTE AD chun na tascanna bainistíochta a dhéanamh agus sin amháin, i.e. (i) an rialachán a chaibidliú agus a chur chun feidhme go ginearálta; agus (ii) an obair ullmhúcháin dhifriúil agus reachtaíocht thánaisteach a dhréachtú de réir na sprioc-amanna a mholtar sa Rialachán maidir le Ceallraí. Is féidir le 1 saineolaí náisiúnta amháin ar iasacht (FTE) agus le gníomhairí conarthacha na cúraimí teicniúla a dhéanamh (i bhfianaise na hamlíne ionchais). Athshannadh 1 cheann den 2 phost AD laistigh de AS ENV. Is é EUR 3 075 000 costas iomlán na foirne sa Choimisiún bunaithe ar an nuashonrú is déanaí ar chostas na foirne COM mar a thuairiscítear ar shuíomh gréasáin AS BUDG: https://myintracomm.ec.europa.eu/budgweb/en/pre/legalbasis/Pages/pre-040-020_preparation.aspx . Ba cheart a thabhairt faoi deara go bhfuil an fhaisnéis a sholáthraítear sa ráiteas airgeadais reachtach i gcomhréir le togra CAI iar-2020. Beidh acmhainní breise ag teastáil le linn na tréimhse idir 2021 agus 2029 chun leanúint den obair seo a leanas: (i) caighdeáin agus sonraíochtaí comhchoiteanna a fhorbairt maidir le feidhmíocht agus marthanacht ceallraí; (ii) rialacha ríomha comhchuibhithe a fhorbairt i ndáil le bailiú ar leithligh i gcás ceallraí inaistrithe, dearbhú maidir le lorg carbóin, aicmí feidhmíochta maidir le déine charbóin a ríomh agus ábhar athchúrsáilte agus éifeachtúlachtaí athchúrsála a ríomh; (iii) dréacht-treoir maidir le hinbhainteacht agus in-athsholáthraitheacht ceallraí inaistrithe; (iv) cinneadh a dhéanamh i dtaobh na struchtúr agus na córais a fhorbairt chun na haighneachtaí atá nasctha leis an malartú faisnéise leictreonach a ghlacadh; agus (v) na critéir a bhaineann le soláthar poiblí glas a fhorbairt. Cumhdófar acmhainní le haghaidh staidéar agus socruithe riaracháin sa chomhthéacs sin le clár LIFE de luach iomlán de thart ar EUR 4.7 milliún chomh maith le EUR 10.7 milliún faoi Oibríocht agus forbairt an mhargaidh inmheánaigh earraí agus seirbhísí. Léirítear buiséad an togra i bpraghsanna reatha cé is moite de chomhpháirt ECHA den bhuiséad, a bhfuil na tuarastail innéacsaithe ag fás 2 % in aghaidh na bliana ina leith. Beidh acmhainní breise ag teastáil do ECHA chun an fóirdheontas a fhaigheann sé a mhéadú. Leagtar amach na himpleachtaí a bhaineann leis na hacmhainní buiséadacha, daonna agus riaracháin sa ráiteas airgeadais reachtach a ghabhann leis an togra seo. 5.EILIMINTÍ EILE •Pleananna cur chun feidhme agus socruithe faireacháin, meastóireachta agus tuairiscithe Is é is aidhm don athrú atá beartaithe ar aicmiú ceallraí na rialacha atá ann cheana a nuashonrú chun a áirithiú go gcumhdaítear gach ceallra leo, lena n‑áirítear cineálacha nua ceallraí a d’fhéadfadh a theacht amach. Bheadh gá le socruithe faireacháin chun a áirithiú go bhfuil na bearta nua á gcur chun feidhme agus á bhforfheidhmiú mar a beartaíodh. Is gá faireachán a dhéanamh ar an ráta bailithe sna Ballstáit chun sprioc bhailithe nua do cheallraí inaistrithe a shocrú. Bunaíodh é sin don sprioc 45 % atá ann faoi láthair agus ba éard a bhí ann ná gur bhailigh Eurostat faisnéis ó na Ballstáit ar bhonn bliantúil. Le sprioc nua a shocrú, mar sin, ní bheadh oibleagáidí tuairiscithe breise i gceist. Chun córas tuairiscithe i gcás ceallraí gluaisteán agus ceallraí tionsclaíocha a chruthú, is gá faisnéis a bhailiú atá á giniúint cheana féin ar an leibhéal náisiúnta. Thairis sin, i gcás ceallraí gluaisteán agus ceallraí feithiclí leictreacha, d’fhéadfaí an córas tuairiscithe a thógáil ar a bhfuil sa chóras a bunaíodh leis an Treoir maidir le Feithiclí a bhfuil a Ré Caite. Tá sprioc na héifeachtúlachta athchúrsála do cheallraí litiam socraithe ag 65 %, ag tosú in 2025. Tá Eurostat ag bailiú sonraí faoi éifeachtúlachtaí athchúrsála maidir le ceallraí luaidhe, caidmiam agus ceallraí eile ar bhonn bliantúil ó bhí 2014 ann. Ba bheag an méid é, dá bhrí sin, éifeachtúlacht athchúrsála litiam a chur isteach sa nós imeachta bailithe sonraí sin freisin. Toisc go bhfuil oibleagáid ann an lorg carbóin a bhaineann le saolré iomlán ceallraí a chuirtear ar an margadh (seachas céim na húsáide) a thuairisciú, beidh gá le huirlis TF a fhorbairt lena gceadófaí do mhonaróirí an fhaisnéis a chur isteach go díreach. Tá sé beartaithe ag an gCoimisiún uirlis ghréasán-bhunaithe a thairiscint, chomh maith le rochtain saor in aisce ar leabharlann i dtacair shonraí thánaisteacha chun an próiseas ríofa maidir le lorg carbóin a éascú, bunaithe ar na rialacha a ghlacfar. D’fhéadfaí na sonraí a chuirtear isteach a úsáid chun tagarmharcanna a leagan síos d’astaíochtaí gás ceaptha teasa agus chun measúnú a dhéanamh ar cibé acu a bheadh nó nach mbeadh aicmí feidhmíochta a thabhairt isteach i dtéarmaí déine astaíochtaí gás ceaptha teasa úsáideach chun lorg carbóin agus feidhmíocht chomhshaoil ceallraí a fheabhsú, agus chun an gá atá le dreasachtaí nó bearta coinníollachta margaidh breise a mheas. Ar an gcaoi chéanna, ba cheart an oibleagáid maidir le faisnéis a sholáthar faoi fheidhmíocht agus marthanacht a bheith ina cuid den doiciméadacht theicniúil. Ag brath ar an gcineál ceallra, ba cheart an fhaisnéis sin a chur ar fáil ar líne freisin i mbunachar sonraí a bhaineann le ceallraí agus/nó i bpas an cheallra.

Bheadh modheolaíocht chomhchuibhithe ag gabháil leis an oibleagáid ar tháirgeoirí faisnéis a sholáthar faoin méid ábhair athchúrsáilte. Maidir lehinbhainteacht, ba cheart na hoibleagáidí reatha a neartú, agus maidir le hin-athsholáthraitheacht, beartaítear forálacha nua. Maidir leis na forálacha maidir le lorg carbóin agus le dearbhuithe maidir le hábhar athchúrsáilte, agus le beartas maidir le dícheall cuí i leith amhábhar a fhoinsiú go freagrach, bheadh fíorú tríú páirtí ag teastáil chun na forálacha sin a chomhlíonadh, i bprionsabal, trí chomhlachtaí dá dtugtar fógra. Is iad na húdaráis margaidh náisiúnta a bheadh freagrach as bailíocht na faisnéise a sholáthraítear a sheiceáil chun na hoibleagáidí ar fad sa Rialachán a chomhlíonadh. •Doiciméid mhíniúcháin (le haghaidh treoracha) Ós Rialachán é an ionstraim dlí atá infheidhme go díreach sna Ballstáit, níl aon ghá le doiciméad míniúcháin. •Míniúchán mionsonraithe ar fhorálacha sonracha an togra Tá forálacha ginearálta i gCaibidil I den Rialachán. Leagtar síos le hAirteagal 1 go mbunaítear ceanglais maidir le hinbhuaine, sábháilteacht agus lipéadú leis an Rialachán chun ceallraí a chur ar an margadh agus iad a chur i seirbhís a cheadú, chomh maith le ceanglais maidir le bailiú, cóireáil agus athchúrsáil ceallraí dramhaíola. Beidh feidhm ag an Rialachán maidir le gach cineál ceallra agus liostaítear na ceithre phríomhghrúpa ceallraí ann, eadhon ceallraí inaistrithe, ceallraí gluaisteán, ceallraí feithiclí leictreacha agus ceallraí tionsclaíocha. Tá sainmhínithe in Airteagal 2. Leagtar síos prionsabal na saorghluaiseachta ar an margadh aonair do cheallraí a chomhlíonann ceanglais an Rialacháin seo in Airteagal 3. In Airteagal 4 déantar achoimre ar na forálacha a leagtar síos agus ina bhfuil beachtas maidir leis na ceanglais inbhuanaitheachta, sábháilteachta agus lipéadaithe agus, dá réir sin, déantar tagairt do Chaibidil II agus do Chaibidil III. Maidir leis an gcuid eile, ní fhéadfaidh riosca a bheith i gceist le ceallraí do shláinte an duine, don tsábháilteacht, do mhaoin ná don chomhshaol. Baineann Airteagal 5 leis an gceanglas atá ar na Ballstáit údarás inniúil amháin nó níos mó a ainmniú chun déileáil le ceallraí a bhfuil a ré caite. Leagtar síos ceanglais maidir le hinbhuaine agus sábháilteacht i gCaibidil II den Rialachán. Leagtar síos srianta ar shubstaintí guaiseacha a úsáid i gceallraí le hAirteagal 6, in éineacht le hIarscríbhinn I, go háirithe mearcair agus caidmiam. Leagtar síos rialacha maidir le lorg carbóin ceallraí feithiclí leictreacha agus ceallraí tionsclaíocha in-athluchtaithe le hAirteagal 7 in éineacht le hIarscríbhinn II. Tá na ceanglais céimnithe ar bhealach ina dtagann an ceanglas maidir le faisnéis ar dtús i bhfoirm dearbhú ar lorg carbóin. Ina dhiaidh sin, beidh na ceallraí faoi réir aicmiú agus cuirfear isteach in aicmí feidhmíochta maidir le lorg carbóin iad. Faoi dheoidh ní mór na ceallraí a dhéanamh de réir uastairseacha loirg carbóin ar feadh na saolré agus an méid sin bunaithe ar thorthaí de mheasúnú tionchair tiomnaithe. Is é an amlíne a ghabhann leis na trí cheanglas an 1 Iúil 2024 le haghaidh an dearbhaithe maidir le lorg carbóin, an 1 Eanáir 2026 le haghaidh na n‑aicmí feidhmíochta agus an 1 Iúil 2027 le haghaidh na n‑uastairseacha saolré maidir le lorg carbóin. Éilítear le hAirteagal 8, ón 1 Eanáir 2027, maidir leis an doiciméadacht theicniúil a ghabhann le ceallraí tionsclaíocha agus ceallraí feithiclí leictreacha a bhfuil stóras inmheánach acu ina bhfuil cóbalt, luaidhe, litiam nó nicil ina n‑ábhar gníomhach, go mbeidh faisnéis ann faoi mhéid an ábhair thuasluaite a aisghabhadh agus atá istigh i ngach samhail agus baisc ceallraí ó gach monarcha monaraíochta. Ón 1 Eanáir 2030, beidh sna ceallraí sin an t‑íoschion seo a leanas de chóbalt, luaidhe, litiam nó nicil arna aisghabháil as dramhaíl an chóbailt, na luaidhe, an litiam nó na nicile atá ina ábhar gníomhach sna ceallraí sin: 12 % cóbalt; 85 % luaidhe, 4 % litiam agus 4 % nicil. Ón 1 Eanáir 2035, méadóidh an t‑íoschion de chóbalt, litiam agus nicil aisghabháilte go dtí 20 % cóbalt, 10 % litiam agus 12 % nicil. I gcás luaidhe fágfar an t‑íoschion gan athrú ag 85 %. I gcás a bhfuil údar leis agus inarb iomchuí mar gheall ar infhaighteacht cóbailt, luaidhe, litiam nó nicile arna (h)aisghabháil as dramhaíl, nó mar gheall ar easpa na nithe sin, tabharfar de chumhacht don Choimisiún gníomh tarmligthe a ghlacadh chun na spriocanna a leasú .. Éilítear in Article 9, agus in Iarscríbhinn III, ón 1 Eanáir 2026, nach gcuirfear ceallraí inaistrithe úsáide ginearálta ar an margadh mura bhfuil na paraiméadair feidhmíochta leictriceimicí agus mharthanachta comhlíonta. Tabharfar de chumhacht don Choimisiún gníomhartha tarmligthe a ghlacadh chun ceanglais íosta a leagan síos i dtaobh na bparaiméadar sin agus chun iad a leasú ag féachaint do dhul chun cinn teicniúil agus eolaíoch. Faoin 31 Nollaig 2030, déanfaidh an Coimisiún measúnú ar fhéidearthacht na mbeart chun deireadh a chur de réir a chéile le húsáid ceallraí inaistrithe neamh-in-athluchtaithe úsáide ginearálta agus, chun na críche sin, tuarascáil a chur faoi bhráid Pharlaimint na hEorpa agus na Comhairle agus breathnú ar bhearta iomchuí a ghlacadh, lena n‑áirítear tograí reachtacha a ghlacadh. Le hAirteagal 10, in éineacht le hIarscríbhinn IV, leagtar síos ceanglas faisnéise maidir leis na paraiméadair feidhmíochta leictriceimicí agus mharthanachta le haghaidh ceallraí tionsclaíocha in-athluchtaithe agus ceallraí feithiclí leictreacha a bhfuil stóras inmheánach acu. Ón 1 Eanáir 2026, comhlíonfaidh ceallraí tionsclaíocha in-athluchtaithe na híosluachanna a dtabharfar de chumhacht don Choimisiún iad a ghlacadh trí ghníomh tarmligthe. Éilítear le hAirteagal 11 go ndearfaidh monaróirí fearais, ina suitear ceallraí inaistrithe, ar bhealach inar féidir leis an úsáideoir deiridh nó le gairmithe cáilithe ceallraí dramhaíola a bhaint de na fearais go héasca agus ceallraí eile a chur ina n‑ionad neamhspleách ar mhonaróirí.

Éilítear le hAirteagal 12, in éineacht le hIarscríbhinn V, go mbeidh córais stórála fuinnimh i gceallraí suite sábháilte le linn a ngnáthoibríochta agus a ngnáthúsáide, lena n‑áirítear fianaise gur éirigh le tástálacha orthu le haghaidh na bparaiméadar sábháilteachta a leagtar síos in Iarscríbhinn V, ar cheart modheolaíochtaí tástála úrscothacha a úsáid lena n‑aghaidh. Maidir leis na ceanglais sábháilteachta a bheidh le cur san áireamh chun sábháilteacht ceallraí a thástáil a leagtar amach in Iarscríbhinn V, tabharfar de chumhacht don Choimisiún na ceanglais sin a leasú trí ghníomh tarmligthe. Leagtar síos ceanglais maidir le lipéadú agus faisnéis i gCaibidil III den Rialachán. Éilítear le hAirteagal 13 agus le hIarscríbhinn VI go ndéanfar ceallraí a lipéadú, ón 1 Eanáir 2027, ar bhealach sofheicthe inléite doscriosta chun faisnéis a sholáthar is gá chun ceallraí agus a bpríomh-shaintréithe a shainaithint. Ar lipéid éagsúla ar an gceallra nó ar phacáistiú an cheallra, beidh faisnéis freisin faoina shaolré, a thoilleadh luchtaithe, an ceanglas maidir le bailiú ar leithligh, substaintí guaiseacha atá ann agus na rioscaí sábháilteachta a bhaineann leis. Tabharfaidh an cód CN a bheidh le priontáil nó le greanadh ar an gceallra, ag brath ar an gcineál ceallra, rochtain ar an bhfaisnéis atá ábhartha don cheallra áirithe sin. Tabharfar de chumhacht don Choimisiún, trí ghníomh cur chun feidhme, sonraíochtaí comhchuibhithe a bhunú le haghaidh ceanglais lipéadaithe ar leithligh. Éilítear le hAirteagal 14 go mbeidh córas bainistithe ceallra i gceallraí in-athluchtaithe tionsclaíocha agus i gceallraí feithiclí leictreacha, córas ina stórálfar an fhaisnéis agus na sonraí is gá chun staid sláinte agus saolré ionchasach na gceallraí a chinneadh i gcomhréir leis na paraiméadair a leagtar síos in Iarscríbhinn VII. Soláthrófar rochtain ar na sonraí ar na paraiméadair sin sa chóras bainistithe ceallraí don duine nádúrtha nó dlítheanach a cheannaigh an ceallra go dleathach nó d’aon tríú páirtí a ghníomhaíonn thar a cheann tráth ar bith chun luach iarmharach an cheallra a mheas, athúsáid, athrú cuspóra nó athmhonaraíocht an cheallra a éascú agus chun an ceallra a chur ar fáil do chomhiomlánóirí neamhspleácha a fheidhmíonn stáisiúin chumhachta fhíorúla in eangacha leictreachais. I gCaibidil IV, tá rialacha maidir le measúnú comhréireachta ceallraí agus is forálacha caighdeánacha atá ann den chuid is mó. Is úsáideach Airteagail 17 agus 18 a lua. Tá na nósanna imeachta um measúnú comhréireachta in Airteagal 17 lena leagtar síos dhá nós imeachta dhifriúla um measúnú, ag brath ar an gceanglas táirge a bhfuil measúnú le déanamh air. In Iarscríbhinn VIII, tá cur síos mionsonraithe ar na nósanna imeachta is infheidhme. Féadfaidh an Coimisiún, ar bhonn gníomh tarmligthe, na nósanna imeachta um measúnú comhréireachta a leasú chun céimeanna fíoraithe a chur isteach sa nós imeachta agus chun modúl measúnaithe a athrú, ar bhonn forbairtí ar an margadh ceallraí nó ar an luachshlabhra ceallraí. Baineann Airteagal 18 leis an dearbhú comhréireachta AE lena ndearbhaítear gur léiríodh comhréireacht le ceanglais an Rialacháin maidir le hinbhuaine, sábháilteacht agus lipéadú. In Iarscríbhinn IX den Rialachán, leagtar amach go mionsonraithe struchtúr na samhla don dearbhú comhréireachta AE. Baineann Caibidil V le fógra a thabhairt do chomhlachtaí um measúnú comhréireachta agus is forálacha caighdeánacha atá ann den chuid is mó. Tá cuid de na forálacha modhnaithe chun neamhspleáchas na gcomhlachtaí dá dtugtar fógra a neartú. Chun na críche sin, is úsáideach Airteagail 23, 25, 27, 28 agus 33 a lua. Leagtar síos ceanglais in Airteagal 23 maidir le fógra a thabhairt d’údaráis. Beidh na húdaráis a thugann fógra oibiachtúil neamhchlaonta ina ngníomhaíocht agus déanfaidh siad rúndacht na faisnéise a fhaigheann siad a choimirciú. Ba cheart, mar sin féin, go bhféadfaidís faisnéis a mhalartú faoi chomhlachtaí dá dtugtar fógra le húdaráis náisiúnta, le húdaráis a thugann fógra sna Ballstáit eile agus leis an gCoimisiún chun comhsheasmhacht den sórt sin leis an measúnú comhréireachta a áirithiú. Tá ceanglais a bhaineann le comhlachtaí dá dtugtar fógra in Airteagal 25. Ba cheart go mbeadh sé indéanta don chomhlacht dá dtugtar fógra agus don fhoireann a fhostaíonn sé fanacht neamhspleách ó oibreoirí eacnamaíocha sa slabhra luacha ceallra agus ó chuideachtaí eile, go háirithe ó mhonaróirí ceallraí, páirtithe na monaróirí ceallraí, infheisteoirí scairsheilbhe i monarchana monaróirí ceallraí, comhlachtaí eile dá dtugtar fógra, cumainn ghnó na gcomhlachtaí dá dtugtar fógra, máthairchuideachtaí agus ó fhochuideachtaí. Pléitear fochuideachtaí comhlachtaí dá dtugtar fógra agus fochonraitheoireacht ag na comhlachtaí sin in Airteagal 27. Cé go nglactar leis go ligeann comhlachtaí á dtugtar fógra codanna dá ngníomhaíochtaí a bhaineann le measúnú comhréireachta ar fochonradh nó go dtéann siad in iontaoibh fochuideachta, ba cheart a dheimhniú, maidir le gníomhaíochtaí agus próisis chinnteoireachta áirithe, gurb é an comhlacht ar leith dá dtugtar fógra a dhéanann an measúnú comhréireachta, a dhéanann iad sin, agus an comhlacht sin amháin. Baineann Airteagal 28 leis an iarratas ar fhógra. I gcomhréir le hAirteagal 25, ba cheart go bhféadfadh an comhlacht dá dtugtar fógra a neamhspleáchas a thaifeadadh agus é a sholáthar don údarás a thugann fógra. Baineann Airteagal 33 le hoibleagáidí oibriúcháin na gcomhlachtaí dá dtugtar fógra. I gcás ina mbeidh cinneadh deimhnithe diúltach ann, ba cheart go bhféadfadh an t‑oibreoir eacnamaíoch an doiciméadacht ar an gceallra a chomhlánú sula ndéanfaidh an comhlacht um measúnú comhréireachta an dara cinneadh, is é sin an cinneadh deiridh, faoin deimhniú. Leagtar síos oibleagáidí na n‑oibreoirí eacnamaíocha i gCaibidil VI. Is forálacha caighdeánacha iad na forálacha ach is fiú Airteagal 39 a lua. Éilítear le hAirteagal 39, in éineacht le hIarscríbhinn X, go mbunófar beartais díchill chuí maidir le ceallraí tionsclaíocha in-athluchtaithe agus ceallraí feithiclí leictreacha a chuirtear ar an margadh aonair. Tugtar de chumhacht don Choimisiún athbhreithniú a dhéanamh ar an liosta substaintí agus na catagóirí rioscaí lena mbaineann sin. I gCaibidil VII, tá oibleagáidí maidir le ceallraí i ndeireadh a ré a bhainistiú. Is cosúil gur ábhartha tagairt a dhéanamh go sonrach do na forálacha maidir le clárú, freagracht leathnaithe táirgeora, bailiú, cóireáil agus athchúrsáil, lena n‑áirítear éifeachtúlachtaí athchúrsála, faisnéis deiridh ré, athrú cuspóra ceallraí agus tuairisciú. Cuirfear na rialacha sa Chaibidil seo in ionad na rialacha comhréireacha i dTreoir 2006/66/CE a dhéanfar a aisghairm le héifeacht ón 1 Iúil 2023. Éilítear le hAirteagal 46 go mbunóidh na Ballstáit Clár a úsáidfear chun faireachán a dhéanamh ar chomhlíonadh na gceanglas maidir le bainistiú ceallraí ag deireadh a ré ag táirgeoirí. Is é an t‑údarás inniúil i mBallstát a dhéanfaidh an Clár a bhainistiú. Tá oibleagáid ar tháirgeoirí clárú agus gheobhaidh siad an clárúchán a luaithe a dhéanfaidh siad iarratas air ina mbeidh an fhaisnéis uile a liostaítear san Airteagal. Bunaítear le hAirteagal 47 freagracht leathnaithe táirgeora as ceallraí a sholáthraítear i mBallstát den chéad uair. Tá ceanglas ann ar tháirgeoirí ceallraí lena gcinntítear go gcomhlíontar na hoibleagáidí bainistithe dramhaíola. Chun a n‑oibleagáidí a chomhlíonadh, féadfaidh táirgeoirí iad féin a eagrú i dteannta a chéile freisin, in eagraíocht um fhreagracht táirgeoirí. Áirítear ar an bhfreagracht sin, go háirithe, na hoibleagáidí maidir le bailiú ar leithligh agus cóireáil ceallraí dramhaíola a mhaoiniú agus a eagrú, tuairisciú don údarás inniúil, bailiú ar leithligh ceallraí a chur chun cinn, faisnéis a sholáthar lena n‑áirítear faisnéis faoi ghnéithe a bhaineann le deireadh ré ceallraí. Leagtar síos le hAirteagal 48 go ndéanfaidh táirgeoirí a áirithiú, astu féin nó trí eagraíochtaí um fhreagracht táirgeoirí a ghníomhaíonn thar a gceann, go mbaileofar na ceallraí inaistrithe dramhaíola uile, beag beann ar a gcineál, a mbranda nó a dtionscnamh. Chun na críche sin, bunóidh siad, saor in aisce don úsáideoir deiridh, líonra pointí bailithe i gcomhar le hoibreoirí eile lena mbaineann, lena n‑áirítear dáileoirí, saoráidí do dhramhthrealamh leictreach agus feithiclí a bhfuil a ré caite, údaráis phoiblí agus pointí bailithe deonacha. Thairis sin, tá oibleagáid ar tháirgeoirí foráil a dhéanamh maidir leis na socruithe praiticiúla is gá le haghaidh bailiú agus aistriú ceallraí dramhaíola ó na pointí bailithe sin chun a áirithiú go mbeidh na ceallraí dramhaíola inaistrithe faoi réir cóireála agus athchúrsála ina dhiaidh sin. Tá oibleagáid ar tháirgeoirí ceallraí inaistrithe dramhaíola na spriocanna bailithe a leagtar síos san Airteagal seo a bhaint amach. Tá na socruithe bailithe faoi réir údarú ón údarás inniúil a bhfuil sé d’fhreagracht air socruithe a dhéanamh chun a chinntiú go bhfuiltear ag comhlíonadh oibleagáidí táirgeoirí i ndáil le ceallraí inaistrithe dramhaíola a bhailiú, lena n‑áirítear a áirithiú go ndéantar na spriocanna a bhaint amach. Ceanglaítear ar tháirgeoirí le hAirteagal 49 ceallraí gluaisteán, ceallraí tionsclaíocha agus ceallraí feithiclí leictreacha, astu féin nó trí eagraíocht um fhreagracht táirgeoirí, bailiú na gceallraí dramhaíola gluaisteán, na gceallraí dramhaíola tionsclaíocha agus na gceallraí dramhaíola feithiclí leictreacha go léir a eagrú. Beidh an bailiú saor in aisce agus ní bheidh aon oibleagáid ar an úsáideoir deiridh ceallra nua a cheannach. Tairgfidh an táirgeoir ceallraí dramhaíola gluaisteán, tionsclaíocha agus feithiclí leictreacha a thógáil ar ais ó úsáideoirí deiridh, nó ó phointí bailithe inrochtana i gcomhar le dáileoirí na gcineálacha sin ceallraí, saoráidí do dhramhthrealamh leictreach agus leictreonach agus saoráidí le haghaidh feithiclí a bhfuil a ré caite a chóireáil agus a athchúrsáil, údaráis phoiblí agus tríú páirtithe a dhéanann bainistiú dramhaíola thar a gceann.

In Airteagal 55, socraítear na rátaí bailithe atá le baint amach ag na Ballstáit maidir le ceallraí inaistrithe dramhaíola, ag eisiamh ceallraí dramhaíola ó chóracha iompair éadroma faoi láthair. Tiocfaidh méadú ar na rátaí bailithe de réir a chéile chun a áirithiú go mbailítear 65 % de cheallraí dramhaíola inaistrithe faoi dheireadh 2025 agus go mbailítear 70 % de na ceallraí sin faoi dheireadh 2030. Le hAirteagal 56, leagtar síos ceanglais a bheidh le comhlíonadh ag saoráidí cóireála le haghaidh na gceallraí dramhaíola go léir a bhailítear ionas go ndéanfar iad a chóireáil agus a athchúrsáil go cuí. I gcás ina gcumhdófar suiteálacha agus próisis chóireála le Treoir 2010/75/AE maidir le hastaíochtaí tionsclaíocha, beidh feidhm ag an Treoir sin. In aon chás, déanfar cóireáil lena ndéanfar foráil maidir leis na teicnící is fearr atá ar fáil agus leis na ceanglais a shonraítear tuilleadh in Iarscríbhinn XII, cuid A. I bhfianaise ord na réiteach dramhaíola mar a bunaíodh le hAirteagal 4 de Threoir 2008/98/CE, ní chuirfear ceallraí i líonadh talún ná ní dhéanfar iad a loscadh. Baineann Airteagal 57 le héifeachtúlachtaí athchúrsála agus spriocanna aisghabhála ábhar agus leagtar síos leis go rachaidh gach ceallra dramhaíola a bhailítear faoi phróiseas athchúrsála. Bainfidh na próisis athchúrsála na híoséifeachtúlachtaí athchúrsála amach, rud a leagtar síos in Iarscríbhinn XII, agus tiocfaidh méadú orthu de réir a chéile. Leagtar amach na ceanglais sin maidir le ceallraí luaidhe-aigéadacha, nicile-caidmiam agus litiam agus ceallraí eile. Tá ceanglais a bhaineann le hathrú cuspóra agus athmhonaraíocht ceallraí tionsclaíocha agus feithiclí leictreacha in Airteagal 59. Tá ceanglais ann chun oibríocht den sórt sin a éascú, lena n‑áirítear ceanglais ar tháirgeoirí na gceallraí faoi seach chun rochtain a sholáthar ar an gcóras bainistithe ceallraí chun staid sláinte ceallra a chinneadh d’oibreoirí athruithe cuspóra. Leagtar amach ann freisin oibleagáidí le haghaidh daoine a dhéanann athrú cuspóra nó athmhonaraíocht ar cheallraí chun a áirithiú go ndéantar an scrúdúchán, an tástáil feidhmíochta, pacáil agus loingsiú ceallraí agus a gcomhpháirteanna de réir rialú cáilíochta leordhóthanach agus treoracha sábháilteachta. Áiritheoidh na daoine a dhéanann oibríochtaí athraithe cuspóra nó athmhonaraíochta ar cheallraí go gcomhlíonfaidh an ceallra a n‑athraítear a chuspóir nó an ceallra a ndéantar athmhonaraíocht air an Rialachán seo agus reachtaíocht ábhartha eile agus ceanglais theicniúla ábhartha eile dá chuspóir sonrach úsáide nuair a chuirfear ar an margadh é. I gcás ina léirítear, áfach, gur cuireadh ceallra a bheadh faoi réir athrú cuspóra nó athmhonaraíochta ar an margadh sular tugadh ceanglais áirithe isteach maidir le lorg carbóin, ábhar athchúrsáilte, feidhmíocht agus marthanacht agus maidir le dícheall cuí an tslabhra soláthair (atá san áireamh in Airteagail 7, 8, 10 agus 39 den Rialachán), sa chás sin ní bhíonn feidhm ag na hoibleagáidí faoi na forálacha sin i leith an cheallra sin tráth a dhéantar athrú cuspóra nó athmhonaraíocht air. Chun a dhoiciméadú nach dramhaíl a thuilleadh é ceallra dramhaíola, tar éis dá chuspóir a bheith athraithe nó tar éis d’athmhonaraíocht a bheith déanta air, léireoidh an t‑oibreoir neamhspleách a dhéanann an oibríocht ábhartha an méid seo a leanas arna iarraidh sin d’údarás inniúil: 1) fianaise ar staid na meastóireachta sláinte nó na tástála, 2) deimhneacht maidir le tuilleadh úsáide (trí bhíthin sonraisc nó conradh díolacháin), agus 3) cosaint iomchuí in aghaidh díobhála le linn iompair, lódála agus dílódála. Cuirfear an fhaisnéis sin ar fáil d’úsáideoirí deiridh agus do thríú páirtithe a ghníomhaíonn thar a gceann, ar bhonn neamh-idirdhealaitheach agus ar théarmaí comhionanna agus coinníollacha comhionanna, mar chuid den doiciméadacht theicniúil a ghabhann leis an gceallra ar athraíodh a chuspóir nuair a chuirtear ar an margadh nó i seirbhís é. In Airteagal 60, tá ceanglais maidir le faisnéis a sholáthar faoi cheallraí dramhaíola. Áirítear air sin oibleagáidí ar tháirgeoirí, nó a n‑eagraíochtaí um fhreagracht táirgeoirí, úsáideoirí deiridh agus dáileoirí maidir leis an méid a chuireann siad leis an gcóireáil deiridh ré. Socraítear leis an Airteagal freisin oibleagáidí chun faisnéis is ábhartha don tsábháilteacht le linn bailiú agus stóráil ceallraí dramhaíola a chur ar fáil do dháileoirí agus d’oibreoirí a mbíonn baint acu le bailiú agus le cóireáil dramhaíola, chomh maith le faisnéis a chur ar fáil do na hoibreoirí sin faoi cheallraí dramhaíola a bhaint agus a chóireáil ina dhiaidh. Baineann Airteagal 61 le tuairisciú ó na hoibreoirí faoi seach a mbíonn baint acu le bainistiú dramhaíola chuig an údarás inniúil maidir le bainistiú dramhaíola ceallraí. Áirítear air sin, go háirithe, ceanglais ar tháirgeoirí, nó ar eagraíochtaí um fhreagracht táirgeoirí a ghníomhaíonn thar a gceann, tuairisc a thabhairt maidir leis an méid ceallraí a chuirtear ar an margadh, an méid ceallraí dramhaíola a bhailítear agus a dhéantar a sheachadadh le haghaidh a gcóireála agus a n‑athchúrsála, agus ceanglais ar oibreoirí athchúrsála tuairisc a thabhairt maidir le ceallraí dramhaíola a ndéantar athchúrsáil orthu, na héifeachtúlachtaí athchúrsála agus leibhéal na n‑ábhar a aisghabhtar ó cheallraí dramhaíola agus an méid ceallraí a rinneadh a chóireáil agus a athchúrsáil. Baineann Airteagal 62 le tuairisciú arna tabhairt ag na Ballstáit chuig an gCoimisiún. Tabharfaidh na Ballstáit tuairisc don Choimisiún, le haghaidh gach bliana féilire agus ar gach cineál ceallra agus a cheimice, maidir leis an méid ceallraí a soláthraíodh den chéad uair lena leithdháileadh nó lena n‑úsáid laistigh de chríoch Ballstáit, an méid ceallraí dramhaíola a bailíodh dá réir agus na sonraí maidir leis na leibhéil athchúrsála a baineadh amach agus cibé acu a comhlíonadh nó nár comhlíonadh na héifeachtúlachtaí agus leibhéil an ábhair aisghabhála a leagtar amach sa Rialachán. Leagfaidh an Coimisiún síos leagan amach an tuairiscithe trí ghníomhartha cur chun feidhme. Baineann Caibidil VIII leis an malartú faisnéise leictreonach. Baineann Airteagal 64 leis an gcóras leictreonach malairte a bhunóidh an Coimisiún faoin 1 Eanáir 2026. Beidh an fhaisnéis agus na sonraí maidir le ceallraí tionsclaíocha in-athluchtaithe agus ceallraí feithiclí leictreacha a bhfuil stóras inmheánach acu sa chóras, mar a leagtar síos in Iarscríbhinn XIII. Beidh an fhaisnéis sin insórtáilte agus inchuardaithe, lena n‑urramófar caighdeáin oscailte don úsáid ó thríú páirtithe. Beidh na hoibreoirí eacnamaíocha ábhartha in ann faisnéis a chur isteach sa chóras i bhformáid a bheidh inléite ag meaisín. Foilseoidh an Coimisiún faisnéis áirithe a luaitear in Airteagal 62 tríd an gcóras agus leagfaidh sé síos, trí ghníomh cur chun feidhme, mionsonraithe faoi struchtúr an chórais, an fhormáid is ceart a úsáid le faisnéis a chur isteach agus na rialacha maidir leis an bhfaisnéis agus na sonraí sa chóras a rochtain, a chomhroinnt, a bhainistiú, a iniúchadh, a fhoilsiú agus a athúsáid. Baineann Airteagal 65 leis an bpas ceallra agus éilítear leis go mbeidh taifead leictreonach ag gach ceallra aonair tionsclaíoch agus gach ceallra aonair feithiclí leictreacha a chuirtear ar an margadh, faoin 1 Eanáir 2026. Beidh na taifid uathúil i gcás gach ceallra agus beidh siad le haithint trí aitheantóir uathúil. Nascfar an pas ceallra leis an bhfaisnéis maidir le buntréithe gach cineáil agus samhla ceallra atá stóráilte i bhfoinsí sonraí an Chórais a bunaíodh de réir Airteagal 64 agus beidh sé inrochtana ar líne. Leagtar amach na forálacha caighdeánacha maidir le faireachas margaidh i gCaibidil IX. Le hAirteagal 69, éascaítear d’údaráis um fhaireachas margaidh a éileamh ar oibreoirí eacnamaíocha gníomhaíochtaí ceartaitheacha a dhéanamh ar bhonn torthaí a léiríonn nach bhfuil an ceallra comhlíontach nó go sáraíonn an t‑oibreoir eacnamaíoch oibleagáid a eascraíonn as na rialacha faoin margadh aonair nó inbhuaine, sábháilteacht, lipéadú agus dícheall cuí. Baineann Caibidil X le soláthar poiblí glas, nós imeachta chun na srianta nua maidir le substaintí guaiseacha a thabhairt isteach agus a leasú agus aitheantas an Choimisiúin do scéimeanna díchill chuí sa slabhra soláthair. Baineann Airteagal 70 le soláthar poiblí glas agus maidir le húdaráis chonarthacha agus eintitis chonarthacha, ar sholáthar ceallraí nó táirgí ina bhfuil ceallraí dóibh, éilítear orthu breathnú ar thionchair chomhshaoil na gceallraí le linn a saolré d’fhonn a áirithiú go gcoinneofar chomh híseal agus is féidir tionchair den sórt sin. Chun na críche sin, iarrtar ar na húdaráis chonarthachta agus ar na heintitis chonarthachta sonraíochtaí teicniúla agus critéir dhámhachtana bunaithe ar Airteagal 7 go 10 a chur san áireamh chun a áirithiú go roghnófar táirge as measc táirgí lena mbaineann tionchair i bhfad níos ísle ar an gcomhshaol le linn a saolré. Féadfaidh an Coimisiún, trí ghníomhartha tarmligthe, critéir éigeantacha íosta a bhunú maidir le soláthar poiblí glas. Tá an nós imeachta um na srianta ar shubstaintí guaiseacha a leasú in Airteagal 71, ag leanúint d’Airteagal 6 agus d’Iarscríbhinn I. Baineann Airteagal 72 leis na scéimeanna díchill chuí sa slabhra soláthair agus aitheantas an Choimisiúin dóibh. Maidir le rialtais, comhlachais thionsclaíocha, agus grúpálacha d’eagraíochtaí leasmhara a rinne forbairt agus a dhéanann maoirseacht ar scéimeanna díchill chuí, féadfaidh siad iarratas a chur faoi bhráid an Choimisiúin chun aitheantas a fháil ón gCoimisiún dá scéimeanna díchill chuí sa slabhra soláthair a d’fhorbair siad agus a ndéanann siad maoirseacht orthu. I gcás ina gcinnfidh an Coimisiún go gcuireann an scéim díchill chuí sa slabhra soláthair, nuair a chuireann oibreoir eacnamaíoch chun feidhme go héifeachtach é, ar chumas an oibreora eacnamaíoch sin an ceanglas a chomhlíonadh maidir le beartas díchill chuí a bhunú, glacfaidh sé gníomh cur chun feidhme lena dtabharfar aitheantas don scéim sin atá coibhéiseach leis na ceanglais a leagtar amach sa Rialachán seo. Leagtar amach cumhachtaí tarmligthe agus nós imeachta coiste i gCaibidil XI. Leagtar amach leasú ar Rialachán (AE) 2109/1020 i gCaibidil XII. Leagtar amach na forálacha críochnaitheacha i gCaibidil XIII. 2020/0353 (COD)

Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le ceallraí agus ceallraí dramhaíola, lena n‑aisghairtear Treoir 2006/66/CE agus lena leasaítear Rialachán (AE) Uimh. 2019/1020 (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Is straitéis nua fáis é an Comhaontú Glas don Eoraip arb é is aidhm leis sochaí chothrom rathúil a dhéanamh den Aontas Eorpach, ina mbeidh geilleagar nua-aimseartha iomaíoch, atá tíosach ó thaobh acmhainní de nach mbeidh aon ghlan-astaíochtaí gás ceaptha teasa ann faoi 2050, agus ina mbeidh an fás eacnamaíoch díchúpláilte feasta d’úsáid acmhainní. Tá aistriú ó úsáid breoslaí iontaise i bhfeithiclí go leictrea-shoghluaisteacht ar cheann de na réamhriachtanais chun sprioc na neodrachta aeráide a bhaint amach in 2050. Le gur féidir le beartais táirge an Aontais rannchuidiú le hastaíochtaí carbóin a ísliú ar leibhéal domhanda, ní mór a áirithiú go ndéantar táirgí a mhargaítear agus a dhíoltar san Aontas a fhoinsiú agus a mhonarú ar bhealach inbhuanaithe. (2)Dá bhrí sin, is foinse thábhachtach fuinnimh iad ceallraí agus tá siad ar cheann de na nithe is mó lenar féidir forbairt inbhuanaithe, soghluaisteacht ghlan, fuinneamh glan agus neodracht aeráide a bhaint amach. Meastar go dtiocfaidh méadú gasta ar an éileamh ar cheallraí sna blianta atá amach romhainn, go háirithe ar cheallraí feithiclí leictreacha a úsáideann ceallraí mar fhórsa tarraingthe, rud a fhágann go bhfuil an margadh sin ag éirí níos straitéisí ar an leibhéal domhanda lá i ndiaidh lae. Leanfar den chur chun cinn eolaíoch agus teicniúil i réimse na teicneolaíochta ceallraí. I bhfianaise tábhacht straitéiseach ceallraí, agus chun deimhneacht dhlíthiúil a sholáthar do na hoibreoirí go léir lena mbaineann agus chun leatrom, bacainní ar thrádáil agus saobhadh ar an margadh a sheachaint i ndáil le ceallraí, is gá rialacha a leagan amach ar pharaiméadair inbhuaine, feidhmíocht, sábháilteacht, bailiú, athchúrsáil agus dara húsáid ceallraí, chomh maith le faisnéis faoi cheallraí. Is gá creat rialála comhchuibhithe a chruthú chun déileáil le saolré iomlán ceallraí a chuirtear ar mhargadh an Aontais. (3)Tá feabhas ar fheidhmíocht chomhshaoil ceallraí agus ar roinnt rialacha comhchoiteanna agus oibleagáidí d’oibreoirí eacnamaíocha de thoradh Threoir 2006/66/CE ó Pharlaimint na hEorpa agus ón gComhairle trí, go háirithe, rialacha comhchuibhithe i ndáil leis an gcion miotail throm i gceallraí agus lipéadú ceallraí agus rialacha agus spriocanna chun na ceallraí dramhaíola go léir a bhainistiú, bunaithe ar fhreagracht leathnaithe táirgeoirí. (4)Sna tuarascálacha ón gCoimisiún maidir le cur chun feidhme, tionchar agus meastóireacht Threoir 2006/66/CE, ní hamháin gur leagadh béim ar ghaiscí na Treorach sin ach ar a teorainneacha freisin, go háirithe i gcomhthéacs atá athraithe ó bhonn ina bhfuil tábhacht straitéiseach ag baint le ceallraí agus leis an méadú atá tagtha ar a n‑úsáid. (5)Leagtar amach i bPlean Gníomhaíochta Straitéiseach an Choimisiúin maidir le Ceallraí bearta chun tacú le hiarrachtaí luachshlabhra ceallraí a thógáil san Eoraip, a ghlacann le heastóscadh amhábhair, foinsiú agus próiseáil inbhuanaithe, ábhair inbhuanaithe do cheallraí, monaraíocht ceall agus córais bainistithe ceallraí, chomh maith le hathúsáid agus athchúrsáil ceallraí (6)Sa Chomhaontú Glas don Eoraip, dhearbhaigh an Coimisiún a ghealltanas an Plean Gníomhaíochta Straitéiseach maidir le Ceallraí a chur chun feidhme agus mhaígh sé go molfadh sé reachtaíocht chun luachshlabhra ceallraí sábháilte, ciorclaíoch agus inbhuanaithe a áirithiú do gach ceallra, lena n‑áirítear ceallraí a sholáthar do mhargadh na bhfeithiclí leictreacha, ar margadh é atá ag fás. (7)Ina conclúidí an 4 Deireadh Fómhair 2019 ar ‘Níos mó ciorclaíochta – An t‑aistriú chuig sochaí inbhuanaithe’, ba é a theastaigh ón gComhairle, inter alia, beartais chomhleanúnacha lena dtacófar le forbairt teicneolaíochtaí lena gcuirfear feabhas ar inbhuaine agus ciorclaíocht ceallraí le dul leis an aistriú chuig leictrea-shoghluaisteacht. Thairis sin, theastaigh ón gComhairle go ndéanfaí athbhreithniú ar Threoir 2006/66/CE gan mhoill, lena n‑áirítear gach ceallra agus ábhar ábhartha agus go mbreathnófaí, go háirithe, ar cheanglais shonracha do litiam agus cóbalt chomh maith le sásra lena gceadófaí oiriúnú na Treorach chun athruithe ar theicneolaíochtaí ceallraí sa todhchaí a léiriú inti. (8)Maítear sa Phlean Gníomhaíochta nua don Gheilleagar Ciorclach a glacadh an 11 Márta 2020 go ndéanfar rialacha ar ábhar athchúrsáilte agus bearta chun feabhas a chur ar rátaí bailithe agus athchúrsála na gceallraí go léir a mheas sa togra le haghaidh creat rialála nua do cheallraí, chun a áirithiú go n‑aisghabhfar ábhair luachmhara agus chun treoir a chur ar fáil do thomhaltóirí agus go dtabharfar aghaidh leis ar chéimniú amach féideartha ceallraí neamh-in-athluchtaithe nuair atá roghanna malartacha ann. Thairis sin, luaitear go ndéanfar ceanglais maidir le hinbhuaine agus trédhearcacht a mheas, agus na nithe seo a leanas á gcur san áireamh: lorg carbóin monaraíochta ceallraí, foinsiú eiticiúil amhábhar agus slándáil an tsoláthair chun athúsáid, athrú cuspóra agus athchúrsáil ceallraí a éascú.

(9)Beidh gá le ceanglais chomhchuibhithe a bhunú i leith na dtáirgí agus na margaíochta chun dul i ngleic le saolré na gceallraí go léir a chuirtear ar mhargadh an Aontais, lena n‑áirítear nósanna imeachta um measúnú comhréireachta, chomh maith le ceanglais chun dul i ngleic go hiomlán le céim deireadh ré ceallraí. Is gá go mbeadh ceanglais maidir leis an gcéim deireadh ré ann chun dul i ngleic leis na himpleachtaí comhshaoil a bhaineann le ceallraí agus, go háirithe, chun tacú le margaí athchúrsála a chruthú do cheallraí agus margaí d’amhábhar tánaisteach ó cheallraí chun na lúba ábhar a dhúnadh. Chun na cuspóirí atá beartaithe a bhaint amach, is é sin dul i ngleic le saolré iomlán ceallra in aon ionstraim dlí amháin agus bacainní ar thrádáil agus saobhadh ar an iomaíocht a sheachaint agus ionracas gairmiúil an mhargaidh inmheánaigh a choimirciú san am céanna, ba cheart na rialacha lena leagtar amach na ceanglais ar cheallraí a chur i bhfeidhm go haonfhoirmeach do na hoibreoirí uile ar fud an Aontais agus níor cheart go mbeadh an deis ag aon Bhallstát iad a chur chun feidhme ar bhealach difriúil leis na Ballstáit eile. Ba cheart Rialachán a chur in ionad Threoir 2006/66/CE dá bhrí sin. (10)Ba cheart feidhm a bheith ag an Rialachán seo maidir le gach cineál ceallra agus cill stórais a chuirtear ar an margadh nó a chuirtear i seirbhís laistigh den Aontas, bídís leo féin nó suite i bhfearais nó curtha ar fáil le fearais agus feithiclí leictreacha agus leictreonacha ar bhealach eile. Ba cheart feidhm a bheith ag an Rialachán seo beag beann ar cibé atá nó nach bhfuil ceallra deartha go sonrach do tháirge nó atá nó nach bhfuil sé le húsáid go ginearálta agus gan beann ar cibé atá nó nach bhfuil sé suite i dtáirge nó curtha ar fáil i dteannta táirge nó ar leithligh ó tháirge a bhfuil sé ceaptha a bheith úsáidte ann. (11)Maidir le táirgí a chuirtear ar an margadh ina bpacáistí ceallraí, arb éard atá ann ceallraí nó grúpaí ceall atá nasctha le chéile agus/nó istigh i gcás mar aonad ann féin réidh lena úsáid nach bhfuil an t‑úsáideoir deiridh ceaptha a dheighilt ó chéile ná a oscailt agus atá i gcomhréir leis an sainmhíniú ar cheallraí, ba cheart na táirgí sin a bheith faoi réir ceanglais is infheidhme maidir le ceallraí. Maidir le táirgí a chuirtear ar an margadh ina modúil ceallraí atá i gcomhréir leis an sainmhíniú ar phacáiste ceallraí, ba cheart na táirgí sin a bheith faoi réir ceanglais is infheidhme maidir le pacáistí ceallraí. (12)Laistigh de raon feidhme leathan an Rialacháin, is iomchuí idirdhealú a dhéanamh idir catagóirí difriúla ceallraí i gcomhréir lena ndearadh agus lena n‑úsáid, neamhspleách ar cheimic an cheallra. Maidir le haicmiú ceallraí inaistrithe, ar thaobh amháin, agus le haicmiú ceallraí tionsclaíocha agus gluaisteán ar an taobh eile faoi Threoir 2006/66/CE, ba cheart an t‑aicmiú sin a fhorbairt tuilleadh chun gur fearr a léireofar forbairtí nua in úsáid ceallraí. Maidir le ceallraí a úsáidtear mar fhórsa tarraingthe i bhfeithiclí leictreacha agus a thagann faoi chatagóir na gceallraí tionsclaíocha i dTreoir 2006/66/CE, ceallraí atá ina gcuid mhór, atá ag fás, den mhargadh iad mar gheall ar fhás tapa úsáid na bhfeithiclí iompair de bhóthar de chineál leictreach. Iomchuí atá sé dá bhrí sin na ceallraí sin a úsáidtear mar fhórsa tarraingthe i bhfeithiclí bóthair a aicmiú mar chatagóir nua ceallraí feithiclí leictreacha. Aicmítear ceallraí a úsáidtear mar fhórsa tarraingthe i bhfeithiclí iompair eile lena n‑áirítear iompar iarnróid, d’uisce agus eitlíochta, faoi chatagóir na gceallraí tionsclaíocha go fóill faoin Rialachán seo. Cuimsíonn an ceallra tionsclaíoch grúpa leathan ceallraí, atá beartaithe lena n‑úsáid le haghaidh gníomhaíochtaí tionsclaíocha, bonneagar cumarsáide, gníomhaíochtaí talmhaíochta nó le haghaidh fuinneamh leictreach a ghiniúint agus a dháileadh. Anuas ar an liosta neamhchuimsitheach sin de shamplaí, ba cheart breathnú ar aon cheallra nach ceallra inaistrithe é ná ceallra gluaisteán é ná ceallra feithicle leictrí é mar cheallra tionsclaíoch. Breathnaítear ar cheallraí a úsáidtear le haghaidh stóráil fuinnimh i dtimpeallachtaí príobháideacha nó tí mar cheallraí tionsclaíocha chun críocha an Rialacháin seo. Ina theannta sin, chun a áirithiú go n‑aicmeofar gach ceallra a úsáidtear i modhanna éadroma iompair, ar nós rothair leictreacha agus scútar mar cheallraí inaistrithe, is gá an sainmhíniú ar cheallraí inaistrithe a shoiléiriú agus teorainn mheáchain a thabhairt isteach le haghaidh ceallraí den sórt sin. (13)Ba cheart ceallraí a dhearadh agus a mhonarú chun a bhfeidhmíocht, marthanacht agus sábháilteacht a optamú agus chun a lorg comhshaoil a íoslaghdú. Is iomchuí ceanglais shonracha inbhuaine a leagan síos do cheallraí tionsclaíocha in-athluchtaithe agus do cheallraí feithiclí leictreacha a bhfuil stóras inmheánach acu ag a bhfuil toilleadh níos mó ná 2 kWh mar is iad na ceallraí sin an chuid den mhargadh ina bhfuiltear ag súil leis an méadú is mó sa mhargadh sna blianta amach romhainn. (14)Chun a áirithiú go gcomhlíonfar oibleagáidí a eascraíonn as an Rialachán seo, agus chun faireachán agus fíorú a dhéanamh ar chomhlíonadh cheanglais an Rialacháin seo ag na táirgeoirí agus ag na heagraíochtaí um fhreagracht táirgeoirí, is gá do na Ballstáit údarás inniúil amháin nó níos mó a ainmniú. (15)Ba cheart srian a bheith ar úsáid substaintí guaiseacha i gceallraí chun sláinte an duine agus an comhshaol a chosaint agus chun láithreacht substaintí den sórt sin i ndramhaíl a laghdú. Mar sin, i dteannta na srianta a leagtar amach in Iarscríbhinn XVII de Rialachán (CE) Uimh. 1907/2006 ó Pharlaimint na hEorpa agus ón gComhairle, is iomchuí srianta a leagan amach do mhearcair agus caidmiam i gcineálacha áirithe ceallraí. Maidir le ceallraí a úsáidtear i bhfeithiclí a bhfuil díolúine acu faoi Iarscríbhinn II a ghabhann le Treoir 2000/53/CE ó Pharlaimint na hEorpa agus ón gComhairle, ba cheart na ceallraí sin a eisiamh ón toirmeasc caidmiam a bheith iontu. (16)Maidir le substaintí guaiseacha a mbaineann riosca doghlactha leo do shláinte an duine agus don chomhshaol nuair a úsáidtear i gceallraí iad, chun a áirithiú gur féidir dul i ngleic leo go cuí, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i dtaca leis na srianta ar shubstaintí guaiseacha i gceallraí a leasú. (17)Maidir leis an nós imeachta chun srianta nua a ghlacadh agus srianta reatha a leasú maidir le substaintí guaiseacha i gceallraí, ba cheart an nós imeachta sin a bheith i gcomhréir go huile agus go hiomlán le Rialachán (CE) Uimh. 1907/2006. Chun cinnteoireacht, comhordú agus bainistiú éifeachtach ghnéithe teicniúla, eolaíocha agus riaracháin gaolmhara an Rialacháin seo a áirithiú, ba cheart don Ghníomhaireacht Eorpach Ceimiceán a bunaíodh faoi Rialachán (CE) Uimh. 1907/2006 (‘an Ghníomhaireacht’) tascanna sonraithe a dhéanamh maidir le meastóireacht a dhéanamh ar rioscaí a bhaineann le substaintí i monaraíocht agus úsáid ceallraí, chomh maith leis na rioscaí a d’fhéadfadh a bheith ann nuair a bheidh a ré caite chomh maith leis an meastóireacht ar na gnéithe socheacnamaíocha agus an anailís ar roghanna malartacha, i gcomhréir leis an treoir ábhartha ón nGníomhaireacht. Dá réir sin, ba cheart do na Coistí um Measúnú Riosca agus Anailís Shocheacnamaíoch de chuid na Gníomhaireachta cur i gcrích tascanna áirithe a bhronntar ar an nGníomhaireacht leis an Rialachán seo a éascú. (18)Ba cheart go laghdófar astaíochtaí carbóin mar gheall ar an imscaradh ollmhór ceallraí lena bhfuiltear ag súil in earnálacha ar nós soghluaisteachta agus stóráil fuinnimh, ach chun an leas is fearr a bhaint as an bhféidearthacht sin is gá go mbeadh lorg carbóin íseal acu le linn a saolré iomlán. De réir na Rialacha Catagóire de réir an Loirg Comhshaoil Táirge do Cheallraí Ardfhuinnimh Shonraigh In-athluchtaithe le haghaidh Feidhmchláir Mhóibíleacha, is é an t‑athrú aeráide an dara catagóir tionchair is airde do cheallraí tar éis úsáid mianraí agus miotal. Maidir leis an doiciméadacht theicniúil le haghaidh ceallraí tionsclaíocha in-athluchtaithe agus ceallraí feithiclí leictreacha a bhfuil stóras inmheánach acu agus toilleadh níos mó ná 2 kWh a chuirtear ar mhargadh an Aontais, ba cheart, dá bhrí sin, dearbhú maidir le lorg carbóin a bheith ag gabháil leis an doiciméadacht sin, ar cheart dó a bheith sonrach, más gá, don bhaiste monaraíochta. Déantar ceallraí i mbaisceanna, baisceanna a tháirgtear de réir méideanna sonracha laistigh de spriocdhátaí áirithe. Is réamhriachtanas é comhchuibhiú a dhéanamh ar na rialacha teicniúla chun lorg carbóin a ríomh le haghaidh na gceallraí tionsclaíocha in-athluchtaithe uile agus na gceallraí feithiclí leictreacha go léir a bhfuil stóras inmheánach acu ag a bhfuil toilleadh níos mó ná 2 kWh agus a chuirtear ar mhargadh an Aontais, is réamhriachtanas é sin le haghaidh ceanglas a thabhairt isteach go n‑áireofaí le doiciméadacht theicniúil na gceallraí dearbhú maidir le lorg carbóin, agus ina dhiaidh sin, chun aicmí feidhmíochta maidir le lorg carbóin a bhunú ionas gur féidir na ceallraí a bhfuil an lorg carbóin is ísle acu ar an iomlán a shainaithint. Níltear ag súil leis go dtiocfaidh an t‑athrú iompraíochta is gá díreach mar gheall ar cheanglais maidir le faisnéis agus lipéadú soiléir faoi lorg carbóin ceallraí, an t‑athrú is gá chun a áirithiú go mbainfear amach cuspóir an Aontais chun na hearnálacha soghluaisteachta agus stórála fuinnimh a dhícharbónú i gcomhréir leis na cuspóirí a comhaontaíodh go hidirnáisiúnta maidir leis an athrú aeráide. Tabharfar tairseacha uasta carbóin mar gheall air sin tar éis do mheasúnú tionchair tiomnaithe a bheith déanta chun na luachanna sin a chinneadh. Agus leibhéal thairseach uasta an loirg carbóin á mholadh, tabharfaidh an Coimisiún san áireamh, inter alia, dáileadh coibhneasta luachanna an loirg carbóin i dtaobh ceallraí ar an margadh, méid an dul chun cinn ar lorg carbóin ceallraí arna gcur ar mhargadh an Aontais a laghdú agus cion tairbhe éifeachtach féideartha an bhirt sin i leith chuspóirí an Aontais maidir le soghluaisteacht inbhuanaithe agus neodracht aeráide faoi 2050. Chun trédhearcacht maidir le lorg carbóin na gceallraí a chothú, agus margadh an Aontais a aistriú i dtreo ceallraí lena mbaineann carbón níos ísle, beag beann ar an áit ina ndéantar iad a tháirgeadh, tá bonn cirt le méadú carnach de réir a chéile ar na ceanglais maidir le lorg carbóin. De thoradh na gceanglas sin, áireofar na hastaíochtaí carbóin a sheachnófar i saolré na gceallraí le baint amach chuspóir an Aontais neodracht aeráide a bhaint amach faoi 2050. Féadfaidh sé go gcumasófar freisin beartais eile ar leibhéal an Aontais agus ar an leibhéal náisiúnta, ar nós dreasachtaí nó critéar maidir le soláthar poiblí glas, rud a dhéanfaidh táirgeadh ceallraí a bhfuil níos lú tionchair ar an gcomhshaol acu a chothú. (19)Faightear substaintí áirithe i gceallraí, ar nós cóbailt, luaidhe, litiam nó n